### caturtho vilāsaḥ

# śrī-vaiṣṇavālaṅkāraḥ

**snātvā śrī-kṛṣṇa-caitanya-nāma-tīrthottame sakṛt |**

**nityāśuciḥ śucīndraḥ san sva-dharmaṁ vaktum arhati ||1||**

etādṛśa-snānād api śrī-bhagavan-nāma-sevanam eva parama-śodhanam ity abhipretya tena cānadhikāriṇo’py ātmano bhagavad-dharma-likhane yogyatāṁ sambhāvayan likhati—snātveti | śrī-kṛṣṇa-caitanyeti nāmaiva tīrthottamaṁ, tasmin sakṛd api snātvā kadācit sevitvety arthaḥ | nityāśuciḥ jātyādinā parmāpavitro’pi janaḥ śuci-gaṇa-śreṣṭhaḥ san vaktum arhati pravacana-yogyo bhavatīty arthaḥ ||1||

**atha sva-gṛham āgacched ādau natveṣṭa-devatām |**

**gurūn jyeṣṭhāṁś ca puṣpaidhaḥ-kuśāmbhodhāraketarān ||2||**

edhaḥ kāṣṭham | puṣpādīnāṁ dhārakebhya itarān anyān | tathā ca bṛhan-nāradīye sadācāra-prasaṅge—

tathā snānaṁ prakurvantaṁ samit-puṣpa-haraṁ tathā |

udapātra-dharaṁ caiva bhuñjantaṁ nābhivādayet || iti ||2||

tathā ca śrī-nṛsiṁha-purāṇe—

jale devaṁ namaskṛtya tato gacched gṛhaṁ pumān |

pauruṣeṇa tu sūktena tato viṣṇuṁ samarcayet ||3||

### atha śrī-bhagavan-mandira-saṁskāraḥ

**mandiraṁ mārjayed viṣṇor vidhāyācamanādikam |**

**kṛṣṇaṁ paśyan kīrtayaṁś ca dāsyenātmānam arpayet ||4||**

**śuddhaṁ gomayam ādāya tato mṛtsnāṁ jalaṁ tathā |**

**bhaktyā tat parito limped abhukṣec ca tad-aṅganam ||5||**

tat viṣṇu-mandiraṁ tasyāṅganam abhyukṣec ca ||5||

tathā ca navama-skandhe [bhā.pu. 9.4.28] śrīmad-ambarīṣopākhyāne—

sa vai manaḥ kṛṣṇa-padāravindayor

vacāṁsi vaikuṇṭha-guṇānuvarṇane

karau harer mandira-mārjanādiṣu

śrutiṁ cakārācyuta-sat-kathodaye ||6||

ādi-śabdena upalepanādīni | śrutiṁ śrotraṁ acyutasya sat-kathānām udaye śravaṇe prādurbhāve vā cakāra ||6||

ekādaśa-skandhe [bhā.pu. 11.11.39] śrī-bhagavad-uddhava-saṁvāde bhagavad-dharma-kathane—

sammārjanopalepābhyāṁ seka-maṇḍala-vartanaiḥ |

gṛha-śuśrūṣaṇaṁ mahyaṁ dāsavad yad amāyayā ||7||

saṁmārjanaṁ rajaso’pākaraṇam | upalepaḥ gomayodakādibhir ālepanam | sekaḥ tair eva prokṣaṇaṁ | maṇḍala-vartanaṁ sarvaotbhadrādi-racanam | mahyaṁ mama gṛha-śuśrūṣaṇam ālaya-saṁskāraḥ ||7||

### atha tatra saṁmārjana-māhātmyam

śrī-nṛsiṁha-purāṇe—

narasiṁha-gṛhe nityaṁ yaṁ sammārjanam ācaret |

samasta-pāpa-nirmukto viṣṇu-loke sa modate ||8||

śrī-viṣṇu-dharmottare—

saṁmārjanaṁ tu yaḥ kuryāt puruṣaḥ keśavālaye |

rajas-tamobhyāṁ nirmuktaḥ sa bhaven nātra saṁśayaḥ ||9||

pāṁśūnāṁ yāvatāṁ rājan kuryāt saṁmārjanaṁ naraḥ

tāvanty abdāni sa sukhī nākam āsādya modate ||10||

śrī-vārāhe—

yāvatkāni prahārāṇi bhūmi-saṁmārjane daduḥ |  
tāvad-varṣa-sahasrāṇi śāka-dvīpe mahīyate ||11||

yāvatkāni prahārāṇi napuṁsakatvam ārṣam | yāvataḥ sammārjanyā prahārān, bhūmeḥ saṁmārjane, he bhūmīti pṛthak padaṁ vā ||11||

jāyate mama bhaktaś ca sarva-dharma-samanvitaḥ |

śucir bhāgavataḥ śuddho hy aparādha-vivarjitaḥ ||12||

tato bhuktvā sarva-bhogān tīrtvā saṁsāra-sāgaram |

śāka-dvīpāt paribhraṣṭaḥ svarga-lokaṁ sa gacchati ||13||

nandanaṁ vanam āśritya modate cāpsaraiḥ saha |

nandanāc ca paribhraṣṭo mama karma-vyavasthitaḥ |

sarva-saṅgāt parityajya mama lokaṁ tu gacchati ||14||

mama karma-vyavasthitaḥ mad-bhakti-niṣṭhaḥ sann ity arthaḥ ||14||

### athopalepana-māhātmyam

tatraiva—

go-mayaṁ gṛhya vai bhūmiṁ mama veśmopalepayet |

yāvatas tu padāṁs tatra samantād upalepayet |

tāvad-varṣa-sahasrāṇi mad-bhakto jāyate tathā ||15||

gṛhya gṛhītvā | yāvataḥ padān iti puṁstvam ārṣam ||15||

samīpe yadi vā dūre yaś cālayati gomayam |

yāvat tasya padāgrāṇi tāvat svarge mahīyate ||16||

śālmalau tat-paribhraṣṭo rājā bhavati dhārmikaḥ |

mad-bhaktaś caiva jāyate sarva-śāstra-viśāradaḥ ||17||

tasmāt svargāt paribhraṣṭaḥ san ||17||

yaś cālepayate bhūmiṁ go-mayena dṛḍha-vrataḥ |

tasya dṛṣṭvānulepaṁ tu mama tuṣṭiḥ prajāyate ||18||

goś ca yasyāḥ purīṣeṇa kriyate bhūmi-lepanam |

ekenaiva tu lepena go-yonyā vipramucyate ||19||

sā gaur viśeṣeṇa prakarṣeṇa ca mucyate golokaṁ yātīty arthaḥ ||19||

sthānopalepane bhūme salilaṁ yo dadāti me |

tasya puṇyaṁ mahā-bhāge śṛṇu tattvena niṣkalam ||20||

niṣkalaṁ śuddham ||20||

yāvanti jala-bindūni lipyamānasya sundari |

tāvad-varṣa-sahasrāṇi svarga-loke mahīyate ||21||

yāvanto bindavaḥ kecit pānīyasya vasundhare |

tāvad varṣa-sahasrāṇi krauñca-dvīpe mahīyate ||22||

yāvanti jala-bindūnīti napuṁsakatvam ārṣam | sthānasya lipyamānasya sataḥ | yatra yāvanto jala-bindavo bhavantīty arthaḥ ||21-22||

krauñca-dvīpāt paribhraṣṭaḥ sarva-dharma-parāyaṇaḥ |

sarva-saṅgān parityajya mama lokaṁ ca gacchati ||23||

paścāc ca svargāt paribhraṣṭaḥ san krauñca-dvīpe gato mahīyate tatratyaiḥ pūjyata ity arthaḥ ||23||

śrī-viṣṇu-dharmottare—

kṛtvopalepanaṁ viṣṇor naras tv āyatane sadā |

go-mayena śubhān lokān ayatnād eva gacchati ||24||

hasta-pramāṇaṁ bhū-bhāgam upalipya narādhipa |

deva-rāmā-śataṁ nāke labhate satataṁ naraḥ ||25||

nārasiṁhe—

go-mayena mṛdā toyair yaḥ kuryād upalepanam |

cāndrāyaṇa-phalaṁ prāpya viṣṇu-loke mahīyate ||26||

tatraiva śrī-dharma-rājasya dūtānuśāsane—

saṁmārjanaṁ yaḥ kurute gomayenopalepanam |

karoti bhavane viṣṇos tyājyaṁ teṣāṁ kula-trayam ||27||

upalepakasya pāpa-kṣayādikaṁ kiṁ vācyam ? tasya sambandhinām api tathaiva syād iti likhati—sammārjanam iti | kula-trayaṁ pitṛ-kulaṁ mātṛ-kulaṁ bhāryā-kulaṁ ceti ||27||

### athābhukṣaṇa-māhātmyam

śrī-viṣṇu-dharmottare (1.169.6, ?)—

abhyukṣaṇaṁ tu yaḥ kuryāt pānīyena surālaye |

sa śānta-tāpo bhavati nātra kāryā vicāraṇā ||28||

abhyukṣaṇaṁ tu yaḥ kuryād deva-devājire naraḥ |

sarva-pāpa-vinirmukto vāruṇaṁ lokam aśnute ||29||

devadevasya ajire aṅgane ||29||

sarvato-bhadra-padmādīn abhijñaḥ svastikāni ca |

viracayya vicitrāṇi maṇḍayed dhari-mandiram ||30||

tathā ca nārasiṁhe—

saṁmārjanopalepābhyāṁ raṅga-padmādi-śobhanam |

kuryāt sthānaṁ mahā-viṣṇoḥ sojjvalāṅgaṁ mudānvitaḥ ||31||

raṅgaṁ vividha-varṇa-citraṁ padmādi ca | yad vā, raṅgair vicitra-varṇa-cūrṇair yat padmādi tena śobhitam | ādi-śabdena svastikādi | ujjvalāni śobhanāni aṅgāni bhitti-prākārādīni tat-sahitaṁ ca kuryāt | āṅgāny api vibhūṣayed ity arthaḥ | kriyā-viśeṣaṇaṁ vā, tathāpi sa evārthaḥ ||31||

### atha maṇḍala-māhātmyam

skanda-purāṇe kārttika-prasaṅge—

agamya-gamane pāpam abhakṣyasya ca bhakṣaṇe |

sarvaṁ tan-nāśam āpnoti maṇḍayitvā harer gṛham ||32||

aṇu-mātraṁ tu yaḥ kuryān maṇḍalaṁ keśavāgrataḥ |

mṛdā dhātu-vikāraiś ca divi kalpa-śataṁ vaset ||33||

śālagrāma-śilāgre tu yaḥ kuryāt svastikaṁ śubham |

kārttike tu viśeṣeṇa punāty āsaptamaṁ kulam ||34||

maṇḍalaṁ kurute nityaṁ yā nārī keśavāgrataḥ |

sapta-janmāni vaidhavyaṁ na prāpnoti kadācana ||35||

maṇḍalaṁ sarvatobhadrādi | keśavāgrato maṇḍalaṁ karotīti śeṣaḥ | kuruta iti pūrveṇaivānuṣaṅgaḥ ||33-35||

gṛhītvā go-mayaṁ yā tu maṇḍalaṁ keśavāgrataḥ |

bhartur viyogaṁ nāpnoti santateś ca dhanasya ca ||36||

prāṅgaṇaṁ varṇakopetaṁ svastikaiś ca samanvitam |

devasya kurute yas tu krīḍate bhuvana-traye ||37||

nāradīye—

mṛdā dhātu-vikārair vā varṇakair gomayena vā |

viṣṇu-loke’tha tatra rathaiḥ sa-spṛhaṁ vīkṣyate sukhī ||38||

upalepanaṁ maṇḍalādikaṁ karotīti tathā saḥ ||38||

hari-bhakti-sudhodaye—

upalipyālayaṁ viṣṇoś citrayitvātha varṇakaiḥ |

viṣṇu-loke’tha tatrasthaiḥ sa-spṛhaṁ vīkṣyate sukhī ||39||

### atha svastika-lakṣaṇam

āgame—

vidig-gata-catuṣkāṇi bhittvā ṣoḍaśadhā sudhīḥ |

mārjayet svastikākāraṁ śveta-pītāruṇāsitaiḥ ||40||

tatra ca pañcarātra-vacanam—

rajāṁsi pañca-varṇāni maṇḍalārthaṁ hi kārayet |

śāli-taṇḍula-cūrṇena śuklaṁ vā yava-sambhavam ||41||

rakta-kuṅkuma-sindūra-gairikādi-samudbhavam |

hari-tālodbhavaṁ pītaṁ rajanī-sambhavaṁ kvacit |

kṛṣṇaṁ dagdhair harid-yavair harit-pītair vimiśritam ||42||

śvetādi-varṇaiś cūrṇaiḥ harid-yavaiḥ harid-varṇa-yavair dagdhaiḥ kṛṣṇa-varṇaṁ syāt, tac ca pītair vimiśritaṁ haridvarṇaṁ syād ity arthaḥ | evaṁ varṇa-pañcakam uktam ||40-42||

### atha tatra dhvaja-patākādy-āropaṇam

**tato dhvaja-patākādi vinyasya hari-mandire |**

**vicitraṁ bhūṣayet tac ca bhagavad-bhaktimān naraḥ ||43||**

tat hari-mandiraṁ ca vicitraṁ yathā syāt tathā bhūṣayet ||43||

### atha dhvarāropaṇa-māhātmyam

**dhvajam āropayed yas tu prāsādopari bhaktitaḥ |**

**tasya brahma-pade vāsaḥ krīḍate brahmaṇā saha ||44||**

bṛhan-nāradīye [1.19.2]—

yaḥ kuryād viṣṇu-bhavane dhvajāropaṇam uttamam |

saṁpūjyate viriñcy-ādyaiḥ kim anyair bahu-bhāṣitaiḥ ||45||

tatraivāgre ca [nā.pu. 1.19.42-3, 45]—

paṭo dhvajasya viprendra yāvac calati vāyunā |

tāvanti pāpa-jālāni naśyanty eva na saṁśayaḥ ||46||

mahā-pātaka-yukto vā yukto vā sarva-pātakaiḥ |

dhvajaṁ viṣṇu-gṛhe kṛtvā mucyate sarva-pātakaiḥ ||47||

āropitaṁ dhvajaṁ dṛṣṭvā ye'bhinandanti dhārmikāḥ |

te'pi sarve pramucyante mahā-pātaka-koṭibhiḥ ||48|| iti |

**evaṁ bṛhan-nāradīye khyātaṁ yac cānyad adbhutam |**

**dhvajāropaṇa-māhātmyaṁ tad draṣṭavyam ihākhilam ||49||**

### atha patādāropaṇa-māhātmyam

dvārakā-māhātmye—

kṛṣṇālayaṁ yaḥ kurute patākābhiś ca śobhitam |

sadaiva tasya loke tu vāsas tasya na cānyataḥ ||50||

viṣṇu-dharmottare—

patākāṁ ca śubhāṁ dattvā tathā keśava-veśmani |

vāyu-lokam avāpnoti bahūn abda-gaṇān dvijaḥ ||51||

dodhūyate yathā sā tu vāyunā keśavālaye |

tathā tasyāpi sakalaṁ dehāt pāpaṁ vidhūyate ||52||

### atha vandana-mālā-kadalī-stambhāropaṇa-māhātmyam

dvārakā-māhātmye tatraiva—

bhūpa vandana-mālāṁ tu kurute kṛṣṇa-veśmani |

devakanyāvṛtair lakṣaiḥ sevyate sura-nāyakaiḥ ||53||

yaḥ kuryāt kṛṣṇa-bhavanaṁ kadalī-stambha-śobhitam |

nandate cāpsaro-yuktaḥ svāgataṁ tasya deva-rāṭ ||54||

dhvaja-patākādi-vinyased ity ādi-śabdena gṛhītasya vandana-mālāder api vinyāsa-māhātmyaṁ likhati—bhūpeti dvābhyām | tasya svāgataṁ yathā syāt tathā nandate tam abhinandati hṛṣṭo bhavatīti vā | yad vā, tasya śubhāgamanam abhinandati | vandata iti vā pāṭhaḥ ||53-54||

### atha pīṭha-pātra-vastrādi-saṁskāraḥ

**tatra tāmrādi-pātraṁ yat prabhor vastrādikaṁ ca yat |**

**pīṭhādikaṁ ca tat sarvaṁ yathoktaṁ ca viśodhayet ||55||**

### tatra pīṭhasya saṁskāraḥ

nārasiṁhe—

pāda-pīṭhaṁ ca kṛṣṇasya bilva-patreṇa dharṣayet |

uṣṇāmbunā ca prakṣālya sarva-pāpaiḥ pramucyate ||56||

### atha taijasādi-pātrāṇāṁ saṁskāraḥ

mārkaṇḍeya-purāṇe—

uḍumbarāṇām amlena kṣāreṇa trapu-sīsayoḥ |

bhasmāmbubhiś ca kāmsyānāṁ śuddhiḥ plāvo dravasya ca ||57||

ukta-vidhiṁ likhati—uḍumbarāṇām ity ādinā śucitāmiyād ity antena | uḍumbarāṇāṁ tāmrāṇāṁ tan-maya-pātrāṇām ity arthaḥ | trapur aṅgaṁ bhasma-yuktairambubhiḥ | dravasya gorasādeḥ plāvaḥ plāvanam | tathā coktaṁ vaśiṣṭhena—dravāṇāṁ plāvanenaiva iti | tad-viśeṣo’gre vyakto bhāvī ||57||

vāyu-purāṇe ca—

maṇi-vajra-pravālānāṁ muktā-śaṅkhopalasya ca |

siddhārthakānāṁ kalkena tila-kalkena vā punaḥ ||58||

muktāyāḥ śaṅkhasya upalasya ca pāṣāṇasya dvandvaikyam | siddhārthakānāṁ sarṣapāṇām, śuddhir iti śeṣaḥ prakaraṇa-balāt ||58||

brāhme—

suvarṇa-rūpya-śaṅkhāśma-śukti-ratna-mayāni ca |  
kāṁsyāyas-tāmra-raityāni trapu-sīsa-mayāni ca ||59||

nirlepāni tu śudhyanti kevalenodakena tu |

śūdrocchiṣṭhāni śodhyāni tridhā kṣārāmla-vāribhiḥ ||60|| iti |

ratnamayāni sphaṭikādi-ghaṭitāni pātrāṇīiti śeṣaḥ | raityāni pittala-racitāni | nirlepāṇi annādi-lepa-rahitāni | śūdrocchiṣṭāni śūdrocchiṣṭānīty arthaḥ | yadyapi śrī-bhagavat-pātreṣu śūdrochiṣṭa-sparśo’pi na sambhavet, tathāpi kathañcid bhrama-pramādataḥ syād iti tac-chuddhir uktā | evam agre’pi sarvatrohyam | tridhā vāra-trayam ity arthaḥ | kṣāro bhasma ||59-60||

**atiduṣṭaṁ tu pātrādi viśodhyātithya-karmaṇe |**

**yuñjyāt tat-parivartāya prabhu-karmāntarāya vā ||61||**

**etasya parivartena prabhave’nyat samarpayet |**

**ity ayaṁ sarvato loke sadācāro virājate ||62||**

manuḥ [5.114]—

tāmrāyaḥ-kāṁsya-raityānāṁ trapuṇaḥ sīsakasya ca |

śaucaṁ yathārhaṁ kartavyaṁ kṣārāmlodaka-vāribhiḥ ||63||

yathārhaṁ—malāpagamānusāreṇety arthaḥ | amlodakaṁ jambīrādi-rasaḥ | tatrāmlodakena tāmrasya | kṣāreṇetareṣāṁ vāriṇā tu tat-tat-samuditenobhayeṣām eveti jñeyam | yathārham ity ukteḥ ||63||

śaṅkhaḥ—

amlodakena tāmrasya sīsasya trapuṇas tathā |

kṣāreṇa śuddhiṁ kāṁsyasya lauhasya ca vinirdiśet ||64||

tad evābhivyañjayati—amlodakeneti ||64||

kiṁ ca—

sūtikocchiṣṭha-bhāṇḍasya surādy-upahatasya ca |

triḥ-sapta-mārjanāc chuddhir na tu kāṁsyasya tāpanam ||65||

etac ca sarvaṁ svalpopahati-viṣayakam | atyantopahatau śuddhiṁ likhati—sūtiketi tribhiḥ | sūtikā nava-prasūtā ajāta-śaucā | yad vā, prasava-kārayitrī, tad-ucchiṣṭasya tad-ucchiṣṭa-spṛṣṭasya, tayā vā yatra bhuktaṁ tasya bhāṇḍasya taijasa-pātrasya, tat-prakaraṇāt | ādi-śabdāt śoṇitādi | triḥ-sapta ekavaiṁśati-vārān mārjanād ity arthaḥ | kecid āhuḥ—saptabhir yava-godhūma-kalāyā-māṣādi-cūrṇaiḥ pratyekaṁ trir mārjanāc chuddhiḥ iti | kāṁsya-pātrasya tu na tathā śuddhiḥ | kintu tasya tāpanaṁ dahanam eva | bhājana iti pāṭhaḥ sugamaḥ ||65||

anyatra ca—

tāmram amlena śudhyena na cedāmiṣa-lepanam |

āmiṣeṇa tu yal liptaṁ punar dāhena śudhyanti ||66||

brāhme—

sūtikā-śava-viṇ-mūtra-rajaḥsvala-hatāni ca |

prakṣeptavyāni tāny agnau yac ca yāvat sahed api ||67||

dāhe viśeṣaṁ likhati—sūtiketi | rajaḥsvalety ākārābhāva ārṣaḥ | sūtikādibhir hatāni upahatāni | tatra sūtikā-rajaḥsvalopahatatvaṁ tat-tad-ucchiṣṭa-sparśāt | tatra tad-bhojanād vā | sāveti dantyādi-pāṭhe āsavo madyam | yāvad iti yāvantam agniṁ kālaṁ vā yad dravyaṁ saheta, tāvant agnau tāvantaṁ vā kālaṁ tad dravyaṁ prakṣeptavyam ity arthaḥ ||67||

ata eva devalaḥ—

lohānāṁ dahanāc chuddhir bhasmanā gomayena vā |

dahanāt khananād vāpi śailānām ambhasāpi vā ||68||

kāṣṭhānāṁ takṣaṇāc chuddhir mṛd-gomaya-jalair api |

mṛṇ-mayānāṁ tu pātrāṇāṁ dahanāc chuddhir iṣyate ||69||

nyūnādhikatayā likhitaṁ tat tat sarvaṁ devaloktyā saṁvādayati—lauhānām iti | suvarṇādīnāṁ dhātūnāṁ tanmaya-pātrāṇām ity arthaḥ | atyantopahatau dahanāt | anyathā ca bhasmādinety arthaḥ | evam agre’pi jñeyam | khananaṁ bhūmim khātvā doṣānusāreṇa saptāhādi-kālaṁ tawsyāṁ nikṣepaṇaṁ tasmāt | śailānāṁ śailādi-nirmitānāṁ, dahanāt punaḥ pākāt | tathā ca yājñavalkyaḥ—punaḥ pākān mahī-mayam iti ||68||

manuḥ [5.123]—

madyair mūtraiḥ purīṣair vā ṣṭhīvanaih pūyaśoṇitaiḥ |

saṁspṛṣṭaṁ naiva śuddhyeta punaḥpākena mṛn-mayam ||70||

tatra cālpopahatau atyantopahatau ca mṛnmayaṁ tyājyam eveti likhati—madyair iti | ṣṭhīvanaiḥ lālā-prakṣepaiḥ | pāṭhāntaraṁ spaṣṭam ||70||

vṛddha-śātātapaḥ—

saṁhatānāṁ tu pātrāṇāṁ yad ekam upahanyate |

tasyaivaṁ śodhanaṁ proktaṁ sāmānya-dravya-śuddhi-kṛt ||71||

saṁhatānām anyonyaṁ militvā saṅghaśaḥ sthitānāṁ | tasyaiva tat likhitaṁ śodhanaṁ proktaṁ, na tu tena spṛṣṭānām anyeṣām ity arthaḥ | pāṭhāntare sāmānyaṁ samānaika-dravya-viṣayakaṁ śodhanaṁ dravyāṇāṁ sarveṣām evānyeṣāṁ śuddhi-kṛd ity arthaḥ | ata evoktaṁ śātātapenaiva—

aśuci saṁspṛśed yas tu eka eva sa duṣyati |

taṁ spṛṣṭvānyo na duṣyet tu sarva-dravyeṣv ayaṁ vidhiḥ || iti ||71||

### atha vastrādīnāṁ saṁskāraḥ

tatra śaṅkhaḥ—

tāntavaṁ malinaṁ pūrvam adbhiḥ kṣāraiś ca śodhayet |

aṁśubhiḥ śoṣayitvā vā vāyunā vā samāharet ||72||

ūrṇā-paṭṭāṁśuka-kṣauma-dukūlāvika-carmaṇām |

alpāśauce bhavec chuddhiḥ śoṣaṇa-prokṣaṇādibhiḥ ||73||

tāny evāmedhya-liptāni nenijyād gaura-sarṣapaiḥ |

dhānya-kalkaiḥ parṇa-kalkaiḥ rasaiś ca phala-balkalaiḥ ||74||

tulikādy-upadhānāni puṣpa-ratnāmbarāṇi ca |

śodhayitvātape kiṁcit karair unmārjayen muhuḥ ||75||

paścāc ca vāriṇā prokṣya śucīty evam udāharet |

tāny apy atimalāktāni yathāvat pariśodhayet ||76||

tāntavaṁ—kārpāsika-sūtra-nirmitaṁ vastrādi aṁśubhiḥ sūrya-raśmibhiḥ vāyunā vā śoṣayitvā śuṣkaṁ kṛtvā, ūrṇāṁśukāvikayoḥ paśu-roma-bhedena dravya-bhedena vā bhedaḥ | alpe’śauce aśuddhau satyāṁ śoṣaṇaṁ sūryāṁśu-vātādinā nenijyāt śodhayet | phala-valkalaiḥ tajjair ity arthaḥ | puṣpa-ratnāmbarāṇi citra-puṣpamayāmbarāṇi svarṇa-ratna-khacitāmbarāṇi cety arthaḥ ||72-75||

śātātapaḥ—

kusumbha-kuṅkumāraktās tathā lākṣā-rasena ca |

prakṣālanena śudhyanti caṇḍāla-sparśane tathā ||77||

kusumbhena kuṅkumena vā āraktā rañjitā lākṣā-rasena vā raktāḥ paṭāḥ | caṇḍālenānyenāpy aspṛśyā upalakṣyāḥ tat-sparśe sati prakṣālanena śudhyanti ||77||

yamaḥ—

kṛṣṇājinānāṁ vātaiś ca bālānāṁ mṛdbhir ambhasā |

gomūtreṇāsthi-dantānāṁ kṣaumāṇāṁ gaura-sarṣapaiḥ ||78||

bālānāṁ cāmarāṇāṁ | asthi śaṅkhādi | dantaḥ hastyādeḥ ||78||

śaṅkhaḥ—

siddhārthakānāṁ kalkena danta-śṛṅga-mayasya ca |

go-bālaiḥ phala-pātrāṇām asthnāṁ syāc chṛṅgavat tathā ||79||

phala-pātrāṇāṁ nārikelādi-pātrāṇāṁ, asthnāṁ śaṅkhādīnām | śṛṅgavad iti sarṣapāṇāṁ kalkenety arthaḥ ||79||

kiṁ ca—

niryāsānāṁ guḍānāṁ ca lavaṇānāṁ tathaiva ca |

kusumbha-kusumānāṁ ca ūrṇākārpāsayos tathā |

prokṣaṇāt kathitā śuddhir ity āha bhagavān yamaḥ ||80||

niryāsānāṁ hiṅgv-ādīnām ||80||

manuḥ [5.118-9, 122]

adbhis tu prokṣaṇaṁ śaucaṁ bahūnāṁ dhānya-vāsasām |

prakṣālanena tv alpānām adbhiḥ śaucaṁ vidhīyate ||81||

cailavat-carmaṇāṁ śuddhir vaidalānāṁ tathā-eva ca |

śāka-mūla-phalānāṁ ca dhānyavat-śuddhir iṣyate ||82||

prokṣaṇāt tṛṇa-kāṣṭhaṁ ca palālaṁ caiva śudhyati |

mārjana-upāñjanair veśma punaḥpākena mṛt-mayam ||83||

vaidalānāṁ vidārita-veṇu-vetra-dala-nirmitānām | mārjanaiḥ rajaḥ-śodhanaiḥ | upāñjanaiḥ lepanaiś ca ||81-82||

kiṁ ca [manu 5.126]—

yāvan nāpaity amedhyāktād gandho lepaś ca tat-kṛtaḥ |

tāvan mṛd-vāri cādeyaṁ sarvāsu dravyaśuddhiṣu ||84||

bṛhaspatiḥ—

vastra-vaidala-carmādeḥ śuddhiḥ prakṣālanaṁ smṛtam |

atiduṣṭasya tan-mātraṁ tyajec chittvā tu śuddhaye ||85||

tan-mātram iti | yāvad atyanta-duṣṭaṁ tāvan-mātram eva | na tv anyad ity arthaḥ ||85||

viṣṇuḥ—

mṛt-parṇa-tṛṇa-kāṣṭhānāṁ śvāsthi-cāṇḍāla-vāyasaiḥ |

sparśane vihitaṁ śaucaṁ soma-sūryāṁśu-mārutaiḥ ||86||

baudhāyanaḥ—

āsanaṁ śayanaṁ yānaṁ nāvaḥ panthās tṛṇāni ca |

mārutārkeṇa śudhyanti pakveṣṭa-racitāni ca ||87||

### atha dhānyādīnāṁ saṁskāraḥ

tatra baudhāyanaḥ—

vrīhayaḥ prokṣaṇād adbhiḥ śāka-mūla-phalāni ca |

tan-mātrasyāpahārād vā nistuṣīkaraṇena ca ||88||

śaṅkhaḥ—

śrapaṇaṁ ghṛta-tailānāṁ plāvanaṁ go-rasasya ca |

bhāṇḍāni plāvayed adbhiḥ śāka-mūla-phalāni ca ||89||

śrapaṇaṁ plāvanam | plāvanam eva vivṛṇoti—adbhis tat-tad-bhāṇḍāni pacayet | apsu nimajjayed ity arthaḥ | ghṛtādīnām api śrapaṇāsambhave sajātīya-dravya-plāvanena śuddhir boddhavyā ||89||

brāhme—

drava-dravyāṇi bhūrīṇi pariplāvyāni cāmbhasā ||90||

śasyāni vrīhayaś caiva śāka-mūla-phalāni ca |

tyaktvā tu dūṣitaṁ bhāgaṁ plāvyāny atha jalena tu ||91||

dūṣitaṁ bhāgaṁ tyaktveti atyantopahatau ||91||

bṛhaspatiḥ—

tāpanaṁ ghṛta-tailānāṁ plāvanaṁ gorasasya ca |  
tan-mātram uddhṛtaṁ śudhyet kaṭhinaṁ tu payodadhi ||92||

avilīnaṁ tathā sarpir vilīnaṁ śrapaṇena tu |

ādhāra-doṣe tu nayet pātrāt pātrāntaraṁ dravam ||93||

tan-mātraṁ—yāvad upahataṁ tāvan-mātram ity arthaḥ | etac cānākara-viṣayam ||92-93||

ghṛtaṁ ca pāyasaṁ kṣīraṁ tathaikṣava-raso guḍaḥ |

śūdra-bhāṇḍa-sthitaṁ takraṁ tathā madhu na duṣyati ||94||

ākara-bhāṇḍe ca viśeṣaṁ likhati—ādhāreti | ādhāraḥ ākara-bhāṇḍaṁ tad-doṣeṇa | pāyasaṁ payo-nirvṛttaṁ dadhi śūdra-bhāṇḍa-sthitam api pātrāntaraṁ nītaṁ sat na dūṣyatīty arthaḥ | tathā ca yamaḥ—

āmamāṁsaṁ ghṛtaṁ kṣaudraṁ snehāś ca phala-sambhavāḥ |

mleccha-bhāṇḍa-sthitā duṣyā niṣkrāntāḥ śucayaḥ smṛtāḥ || iti |

anyatra ca—ākarāḥ śucayaḥ sarve iti ||94||

kiṁ ca manuḥ [5.143]—

ucchiṣṭena tu saṁspṛṣṭo dravya-hastaḥ kathaṁ cana |

anidhāyaiva tad dravyam ācāntaḥ śucitām iyāt ||95|| iti |

**anye’pi śuddhi-vidhayo dravyāṇāṁ smṛti-śāstrataḥ |**

**apekṣyā vaiṣṇavair jñeyās tat-tad-vistāraṇair alam ||96||**

śucitām iyāt dravyaṁ cāṇḍālānna-vyatiriktaṁ jñeyaṁ, sadācārāt | anna-viṣaye coktam āpastambena—

kṛtvā mūtraṁ purīṣāṁ ca dravya-hastaḥ kathañcana |

bhūmāv annaṁ pratiṣṭhāpya kṛtvā snānaṁ yathā-vidhi ||

tat-saṁyogāt tu pakvānnam upaspṛśya tataḥ śuci || iti |

bṛhaspatinā ca—

śaucaṁ tu kuryāt prathamaṁ pādau prakṣālayet tataḥ |

upaspṛśya tad abhyukṣya gṛhītaṁ śucitām iyāt || iti |

yadyapi bhagavad-dravyeṣu tat-tad-upaghāto na ghaṭate, tathāpi bhagavad-artha-tat-tad-dravyārpaṇāpekṣayā, kiṁ vā bhrama-pramādādinā tat-tad-upaghāta-sambhāvanayā tat-tac-chuddhir likhiteti dik | vaiṣṇavair apekṣāś cet, tarhi smṛti-śāstrebhyo jñeyāḥ—

tīrthe vivāhe yātrāyāṁ saṅgrāme deśa-viplave |

nagara-grāma-dāhe ca spṛṣṭāspṛṣṭir na duṣyati ||

gokule kanduśālāyāṁ taila-yantrekṣu-yantrayoḥ |

amīmāṁsyāni śaucāni strīṣu bālātureṣu ca || ity ādy ukteḥ |

tat tasmāt teṣāṁ vistāraṇair vistareṇa likhanair alam | tatra prayojanaṁ nāsti, grantha-vistāra-bhayād ity arthaḥ ||95-96||

### atha pūjārtha-tulasī-puṣpādy-āharaṇam

**praṇamyātha mahā-viṣṇuṁ prārthyānujñāṁ tu vaiṣṇavaḥ |**

**samāharet śrī-tulasīṁ puṣpādi ca yathoditam ||97||**

puṣpam | ādi-śabdena patrāṅkurādi | yathoditaṁ tatra niṣiddha-varjanādy-anusāreṇety arthaḥ ||97||

yac ca hārīta-vacanam—

snānaṁ kṛtvā tu ye kecit puṣpaṁ gṛhṇanti vai dvijāḥ |

devatās tan na gṛhṇanti bhasmībhavati kāṣṭhavat ||98|| iti |

tac ca madhyāhna-snāna-viṣayam, yata uktaṁ pādme [5.98.7] vaiśākha-māhātmye—

asnātvā tulasīṁ chittvā devārthaṁ pitṛ-karmaṇi |

tat sarvaṁ niṣphalaṁ yāti pañcagavyena śudhyati ||99||

### atha gṛha-snāna-vidhiḥ

**sva-gṛhe vācaran snānaṁ prakṣālyāṅghrī karau tathā |**

**ācamyāyamya ca prāṇān kṛta-nyāso hariṁ smaret ||100||**

prāṇān āyamya prāṇāyāmaṁ kṛtvā ||100||

**tato gaṅādikaṁ smṛtvā tulasī-miśritair jalaiḥ |**

**pūrṇe pātre samastāni tīrthāny āvāhayet kṛtī ||101||**

āvāhana-mantraś cāyam—

gaṅge ca yamune caiva godāvari sarasvati |

narmade sindhu kāveri jale’smin sannidhiṁ kuru ||102|| iti ||

**athavā jāhnavīm eva sarva-tīrtha-mayīṁ budhaḥ |**

**āvāhayed dvādaśabhir nāmabhir jala-bhājane ||103||**

dvādaśa-nāmāni—

nalinī nandinī sītā mālinī ca mahāpagā |  
viṣṇu-pādārghya-sambhūtā gaṅgā tripatha-gāminī |

bhāgīrathī bhogavatī jāhnavī tridaśeśvarī ||104||

padma-purāṇe [5.95.17-18] ca vaiśākha-māhātmye—

nandinīty eva te nāma vedeṣu nalinīti ca |

dakṣā pṛthvī ca vihagā viśva-gāthā śiva-priyā ||105||

vidyādharī mahā-devī tathā loka-prasādinī |

kṣemaṁkarī jāhnavī ca śāntā śānti-pradāyinī ||106||

**athācamya guruṁ smṛtānujñāṁ prārthya ca pūrvavat |**

**kṛṣṇa-pādābjato gaṅgāṁ patantīṁ mūrdhni cintayet ||107||**

pūrvavad iti—devadeva jagannātha ity anujñāṁ prārthyety arthaḥ ||107||

tathā coktaṁ śrī-nārada-pañcarātre—

svasthitaṁ puṇḍarīkākṣaṁ mantra-mūrtiṁ prabhuṁ smaret |

anantāditya-saṅkāśaṁ vāsudevaṁ caturbhujam ||108||

śaṅkha-cakra-gadā-padmadharaṁ pītāmbarāvṛtam |

śyāmalaṁ śānta-vadanaṁ prasannaṁ varadekṣaṇam ||109||

divya-candana-liptāṅgaṁ cārahāsa-mukhāmbujam |

aneka-ratna-saṁchanna-jvalan-makara-kuṇḍalam ||110||

vanamālā-parivṛtaṁ nāradādibhir arcitam |

keyūra-valayopetaṁ suvarṇa-mukuṭojjvalam |

sarvāṅga-sundaraṁ devaṁ sarvābharaṇa-bhūṣitam ||111||

tat-pāda-paṅkajād dhārāṁ nipatantīṁ sva-mūrdhani |

cintayed brahma-randhreṇa praviśantīṁ svakāṁ tanum |

tayā saṁkṣālayet sarvam antar-deha-gataṁ malam ||112||

tat-kṣaṇād virajā mantrī jāyate sphaṭikopamaḥ |

idaṁ snānāntaraṁ māntrāt sahasram adhikaṁ smṛtam ||113|| iti |

**sakṛn nārāyaṇety ādi vacanaṁ tatra kīrtayet |**

**snāna-kāle tu tan-nāma saṁsmarec ca mahāprabhum ||114||**

sakṛn nārāyaṇety ādy uktvā | ādi-śabdena dhyāyen nārāyaṇaṁ devam ity ādi lakṣaṇād vacanād dhetos tasya nārāyaṇasya nāma kīrtayet ||114||

tathā ca kūrma-purāṇe—

āpo nārāyaṇodbhūtās tā evāsyāyanaṁ yathaḥ |

tasmān nārāyaṇaṁ devaṁ snāna-kāle smared budhaḥ ||115|| iti |

**snāyād uṣṇodakenāpi śakto’py āmalakais tathā |**

**tilais tailaiś ca saṁvarjya pratiṣiddha-dināni tu ||116||**

na kevalaṁ śītodakena, uṣṇodakenāpi | tathāpi na kevalam aśaktaḥ | śakto rogādi-hīno’pīty arthaḥ | rogiṇas tu sadaivoṣṇodakena snānam uktaṁ yamena—

āditya-kiraṇais taptaṁ punaḥ pūtaṁ ca vahninā |

asnātam ātura-snāne praśastaṁ tu śṛtodakam || iti |

pratiṣiddha-dināny agre lekhyāni ||116||

### athoṣṇodaka-snānam

ṣaṭ-triṁśan-mate—

āpaḥ svabhāvato medhyā viśeṣād agni-yogataḥ |

tena santaḥ praśaṁsanti snānam uṣṇena vāriṇā ||117||

yamaś ca—

āpaḥ svayaṁ sadā pūtā vahni-taptā viśeṣataḥ |

tasmāt sarveṣu kāleṣu uṣṇāmbhaḥ pāvanaṁ smṛtam ||118||

yac coktaṁ śaṅkhena—

snātasya vahni-taptena tathaivātapa-vāriṇā |

śarīra-śuddhir vijñeyā na tu snāna-phalaṁ bhavet ||119|| iti |

tat tu kāmya-naimittika-viṣayam | ata evoktaṁ gargeṇa—

kuryān naimittikaṁ snānaṁ śītādbhiḥ kāmyam eva ca |

nityaṁ yādṛcchikaṁ caiva yathāruci samācaret ||120||

nitya-snānaṁ ca yādṛcchikam aniyatam | ato nija-rucy-anusāreṇa śītābhir uṣṇābhir vādbhis tat kuryād ity arthaḥ | yādṛcchikaṁ sukhārtha-snānam iti vā ||120||

### atha tatra niṣiddha-dināni

tatra yamaḥ—

putra-janmani saṅkrāntau grahaṇe candra-sūryayoḥ |

aspṛśya-sparśane caiva na snāyād uṣṇa-vāriṇā ||121||

vṛddha-manuḥ—

paurṇamāsyāṁ tathā darśe yaḥ snāyād uṣṇa-vāriṇā |

sa gohatyā-kṛtaṁ pāpaṁ prāpnotīha na saṁśayaḥ ||122||

### athāmalaka-snānam

tatra mārkaṇḍeyaḥ—

tuṣyaty āmalakair viṣṇur ekādaśyāṁ viśeṣataḥ |

śrī-kāmaḥ sarvadā snānaṁ kurvītāmalakair naraḥ ||123||

saptamyāṁ na spṛśet tailaṁ nīlīvastraṁ na dhārayet |

na cāpy āmalakaṁ snāyān na kuryāt kalahaṁ naraḥ ||124||

bhṛguḥ—

amāṁ ṣaṣṭhīṁ saptamīṁ ca navamīṁ ca trayodaśīm |

saṅkrāntau ravi-vāre ca snāna-mālakais tyajet ||125||

yājñavalkyaḥ—

dhātrī-phalair amāvasyā-saptamī-navamīṣu ca |

yaḥ snāyāt tasya hīyante tejaś cāyurdhanaṁ sutāḥ ||126||

### atha tila-snānam

tatra bṛhaspatiḥ—

sarva-kālaṁ tilaiḥ snānaṁ punar vyāso’bravīn muniḥ ||127||

ṣaṭtriṁśan-mate—

tathā saptamy-amāvasyā-saṅkrānti-grahaṇeṣu ca |

dhana-putra-kalatrārthī tila-spṛṣṭaṁ na saṁspṛśet ||128||

### atha taila-snānam

tatraiva—

ṣaṣṭhyāṁ tailam anāyuṣyaṁ caturthīṣv api ca parvasu ||129||

yogī-yājñavalkyaḥ—

daśamyāṁ tailam apṛṣṭvā yaḥ snāyād avicakṣaṇaḥ |

catvāri tasya naśyanti āyuḥ prajñā yaśodhanam ||130||

daśamyām aspṛṣṭeti | tasyāṁ taila-snānasyāvaśyakatoktā ||130||

mohāt pratipadaṁ ṣaṣṭhīṁ kuhūṁ riktātithiṁ tathā |

tailenābhyañjayed yas tu caturbhiḥ parihīyate ||131||

caturbhiḥ pūrvoktair āyur-ādibhiḥ ||131||

pañcadaśyāṁ caturdaśyāṁ saptamyāṁ ravi-saṅkrame |

dvādaśyāṁ saptamīṁ ṣaṣṭhīṁ taila-sparśaṁ vivarjayet ||132||

anyac ca—

saptamyāṁ na spṛśet tailaṁ navamyāṁ pratipady api |

aṣṭamyāṁ ca caturdaśyāṁm amāvasyāṁ viśeṣataḥ ||133||

viśeṣata ity anena saptamy-ādau taila-tyāgāvaśyakatābhipretā ||133||

kiṁ ca—

snāne vā yadi vāsnāne pakka-tailaṁ na duṣyati ||134||

pakka-tailaṁ ca kadācid api na doṣāvaham iti pūrvokte’pavādaṁ likhati—snāne veti ||134||

kiṁ ca atri-smṛtau—

tailābhyukto ghṛtābhyakto viṇ-mūtre kurute dvijaḥ |

aho-rātroṣito bhūtvā pañca-gavyena śudhyati ||135||

kṛta-tailābhyaṅgas tu viṇ-mūtrotsargaṁ na kuryād iti prasaṅgāl likhati—taileti | ahorātram uṣita upoṣito bhūtvā pañca-gavya-pānena śuddho bhavet | pāṭhāntare tu antyaja-sparśaṁ tadānīṁ yatnena varjayed iti bhāvaḥ ||135||

athāṅgam alam uttārya snātvā vidhivad ācaret |

nāsālagnena culukodakenaivāgha-marṣaṇam ||136||

tato gurv-ādi-pādodaiḥ prāgvat kṛtvābhiṣecanam |

kāryo’bhiṣekaḥ śaṅkhena tulasī-miśritair jalaiḥ ||137||

### atha tulasī-jalābhiṣeka-māhatmyam

gāruḍe—

mārjayaty abhiṣeke tu tulasyā vaiṣṇavo naraḥ |

sarva-tīrtha-mayaṁ dehaṁ tat-kṣaṇāt dvija jāyate ||138||

tulasī-dalaja-snāne ekādaśyāṁ viśeṣataḥ |

mucyate sarva-pāpebhyo yadyapi brahmahā bhavet ||139||

tan-mūla-mṛttikābhyaṅgaṁ kṛtvā snāti dine dine |

daśāśvamedhāvabhṛtaṁ labhate snāna-jaṁ phalam ||140||

tulasī-dala-saṁmiśraṁ toyaṁ gaṅgā-samaṁ viduḥ |

yo vahec chirasā nityaṁ dhṛtā bhavati jāhnavī ||141||

pādodakaṁ tāmra-pātre kṛtvā sa-tulasī-dalam |

śaṅkhaṁ kṛtvābhiṣiñceta mūlenaiva sva-mūrdhani ||142||

tan-māhātmye coktaṁ pādme kārttika-māhātmye—

dvārakā-cakra-saṁyukta-śālagrāma-śilā-jalam |

śaṅkhe kṛtvā tu nikṣiptaṁ snānārthaṁ tāmra-bhājane |

tulasī-dala-saṁyuktaṁ brahma-hatyā-vināśanam ||143|| iti |

**snāna-śāṭītareṇaiva vāsasāmbhāṁsi gātrataḥ |**

**saṁmārjya vāsasī dadhyāt paridhānottarīyake ||144||**

snāna-śāṭhyā itareṇa anyena ||144||

### atha vastra-dhāraṇa-vidhiḥ

tatrātriḥ—

adhautaṁ kāru-dhautaṁ vā paredyu-dhautam eva vā |

kāṣāyaṁ malinaṁ vastraṁ kaupīnaṁ ca parityajet ||145||

na cārdram eva vasanaṁ paridadhyāt kadācana ||146||

nagno malina-vastraḥ syāt nagnaś cārdha-paṭas tathā |

nagno dviguṇa-vastraḥ syān nagno rakta-paṭas tathā ||147||

nagno digambaraḥ jaina-bhedo vā ||147||

nagnaś ca syūta-vastraḥ syān nagnaḥ snigdha-paṭas tathā |

dvikaccho’nuttarīyaś ca nagnaś cāvastra eva ca ||148||

śrautaṁ smārtaṁ tathā karma na nagnaś cintayed api |

mohāt kurvann adho gacchet tad bhaved āsuraṁ smṛtam ||149||

japa-homopavāseṣu dhauta-vastra-dharo bhavet |

alaṅkṛtaḥ śucir maunī śrāddhādau ca jitendriyaḥ ||150||

gobhilaḥ—

eka-vastro na bhuñjīta na kuryād devanārcanam ||151||

trailokya-sammohana-pañcarātre—

śukla-vāso bhaven nityaṁ raktaṁ caiva vivarjayet ||152||

aṅgirāḥ—

śaucaṁ sahasra-romāṇāṁ vāyv-agny-arkendu-raśmibhiḥ |

retaḥ-spṛṣṭaṁ śava-spṛṣṭam āvikaṁ naiva duṣyati ||153||

sahasrāṇi asaṅkhyeyāni romāṇi yeṣu teṣām ūrṇādir nirmitānāṁ kambalānām ity arthaḥ | āvikaṁ meṣa-roma-nirmitaṁ kambalādi ||153||

anyatra ca—

chinnaṁ vā sandhitaṁ dagdhm āvikaṁ na praduṣyati |

āvikena tu vastreṇa mānavaḥ śrāddham ācaret |

gayā-śrāddha-samaṁ proktaṁ pitṛbhyo dattam akṣayam ||154||

na kuryāt sandhitaṁ vastraṁ deva-karmaṇi bhūmipa |

na dagdhaṁ na ca vai chinnaṁ pārakyaṁ na tu dhārayet ||155||

kāka-viṣṭhā-samaṁ hy uktam avidhautaṁ ca yad bhavet |

rajakād āhṛtaṁ yac ca na tad vastraṁ bhavec chuci ||156||

kīṭa-spṛṣṭaṁ tu yad vastraṁ purīṣaṁ yena kāritam |

mūtraṁ vā maithunaṁ vāpi tad vastraṁ parivarjayet ||157||

āvikaṁ tu sadā vastraṁ pavitraṁ rāja-sattama |

pitṛ-deva-manuṣyāṇāṁ kriyāyāṁ ca praśasyate ||158||

dhautādhautaṁ tathā dagdhaṁ sandhitaṁ rajakāhṛtam |

śukra-mūtra-rakta-liptaṁ tathāpi paramaṁ śuci ||159||

agnir āvika-vastraṁ ca brahmaṇāś ca tathā kuśāḥ |

caturṇāṁ na kṛto doṣo brahmaṇā parameṣṭhinā ||160||

kiṁ cānyatra—

dhārayed vāsasī śuddhe paridhānottarīyake |

acchinna-sudaśe śukle ācāmet pīṭha-saṁsthitaḥ ||161||

acchinnā suśobhanā ca daśā yayos te ||161||

### atha pīṭham

bahvṛca-pariśiṣṭe—

yatīnām āsanaṁ śuklaṁ kūrmākāraṁ tu kārayet |

anyeṣāṁ tu catuṣpādaṁ caturasraṁ tu kārayet ||162||

vastra-paridhānānantaraṁ pīṭhe saṁsthitaḥ sann ācāmed ity uktam | tat-pīṭham eva likhati—yatīnām ity ādinā ||162||

go-śakṛn-mayaṁ bhinnaṁ tathā palāśa-paippalam |

loha-baddhaṁ sadaivārkaṁ varjayed āsanaṁ budhaḥ ||163||

### athāsana-vidhiḥ

tatraiva—

dānam ācamanaṁ homaṁ bhojanaṁ devatārcanam |

prauḍha-pādo na kurvīta svādhyāyaṁ caiva tarpaṇam ||164||

āsanārūḍha-pādas tu jānunor vātha jaṅghayoḥ |

kṛtāvaskthiko yas tu prauḍha-pādaḥ sa ucyate ||165|| iti |

**tato bhūmi-gatāṅghriḥ san niviśyācamya darbha-bhṛt |**

**ūrdhva-puṇḍrādikaṁ kuryāt śrī-gopī-candanādinā ||166||**

darbha-bhṛt kuśa-pāṇiḥ san | yadyapy ūrdhva-puṇḍra-nirmāṇānantaraṁ evācamanaṁ yuktam, tathāpy atra pūjārtha-tilaka-viśeṣādi-nirmitam ādāv ācamanaṁ sat-sampradāyānusāreṇa likhitam | tilakānantaram ācamanaṁ ca pūrvaṁ bahiḥ-snāne likhitam evāsti ||166||

**tatrādāv anulepena bhagavac-caraṇābjayoḥ |**

**nirmālyena prasādena sarvāṇy aṅgāni mārjayet ||167||**

prasāda-rūpeṇa nirmālyena ||167||

tad uktaṁ brāhme śrī-bhagavatā—

śālagrāma-śilā-lagnaṁ candanaṁ dhārayet sadā |

sarvāṅgeṣu mahā-śuddhi-siddhaye kamalāsana ||168|| iti |

**tato dvādaśabhiḥ kuryān nāmabhiḥ keśavādibhiḥ |**

**dvādaśāṅgeṣu vidhivad ūrdhva-puṇḍrāṇi vaiṣṇavaḥ ||169||**

keśavādibhir mūrti-pañjara-nyāsoktair dvādaśabhir nāmabhiḥ krameṇa lalāṭādi-dvādaśāṅgeṣu ūrdhva-puṇḍrāṇi dvādaśa kuryāt | vaiṣṇava iti viśeṣato vaiṣṇavasya vidheyatvaṁ sūcayati | vidhir yathā syād ity atrāyaṁ vidhiḥ mūrti-pañjara-nyāsānusāreṇa praṇava-pūrvakaṁ sa-bindv-a-kārādi-dvādaśa-varṇair dvādaśādityaiś ca sahitān keśavādīn dvādaśa nyaset | tatra kecit keśavādi-nyāsoktaṁ kīrtyādi-dvādaśa-śaktibhir api saha nyasyanti | dvādaśādityāś coktāḥ—

dhātāryamā ca mitraś ca varuṇo’ṁśu-bhagas tathā |

vivasvān indraḥ pūṣā ca parjanya-tvaṣṭṛ-viṣṇavaḥ || iti |

tataś cāyaṁ prayogaḥ—oṁ aṁ dhātṛ-sahitāya keśavāya namaḥ lalāṭe ity ādi | kiṁ ca, lalāṭordhva-puṇḍra-mālikādikaṁ agre vyaktaṁ bhāvi | anyāṅgordhva-puṇḍrāṇāṁ ca kecid dīpa-śikhākāratayā, kecic ca vāhnor vakṣaḥ-sthale puṇḍram aṣṭāṅgulam udāhṛtam ity ādi padma-purāṇottara-khaṇḍoktānusāreṇa vāhnor vakṣaḥ-sthale puṇḍraṁ cāṣṭāṅgula-pramāṇam anyatra catur-aṅgula-pramāṇam ity evaṁ, tatrāpi kecin madhye chidratayecchantīti vividho vidhiḥ | tatra ca nija-sampradāya-vyavahāra evānusartavyaḥ | ity ādy-abhiprāyeṇaivāgre lekhyaṁ sampradāyānusārata iti ||169||

### atha dvādaśa-tilaka-vidhiḥ

padma-purāṇe uttara-khaṇḍe [6.225.45-47]—

lalāṭe keśavaṁ dhyāyen nārāyaṇam athodare |

vakṣaḥ-sthale mādhavaṁ tu govindaṁ kaṇṭha-kūpake ||170||

viṣṇuṁ ca dakṣiṇe kukṣau bāhau ca madhusūdanam |

trivikramaṁ kandhare tu vāmanaṁ vāma-pārśvake ||171||

śrīdharaṁ vāma-bāhau tu hṛṣīkeśaṁ tu kandhare |

pṛṣṭhe tu padmanābhaṁ ca kaṭyāṁ dāmodaraṁ nyaset ||172||

tat-prakṣālana-toyaṁ tu vāsudeveti mūrdhani ||173||

tat-tan-nāmāni aṅgāni ca vibhajya darśayati lalāṭe tribhiḥ | dhyāyet nyaset ||170|| trivikramaṁ dakṣiṇe kandhare | hṛṣīkeśaṁ vāme kandhare ||171-172|| evaṁ keśavādyānāṁ dāmodarāntānāṁ dvādaśānāṁ nyāsam uktvā mastake śrī-vāsudevasya nyāsam āha—tad iti vāsudeveti vāsudevāya namaḥ iti | etac ca samasta-svaraiḥ saha nyased iti jñeyam | kecic ca dvādaśākṣara-mantraṁ mūrdhani vinyasyanti | atrāpi sat-sampradāyācāra eva gatir iti dik ||173||

kiṁ ca [6.225.54]—

ūrdhva-puṇḍraṁ lalāṭe tu sarveṣāṁ prathamaṁ smṛtam |

lalāṭādi-krameṇaiva dhāraṇaṁ tu vidhīyate ||174|| iti |

**evaṁ nyāsaṁ samācarya sampradāyānusārataḥ |**

**nyaset kirīṭa-mantraṁ ca mūrdhni sarvārtha-siddhaye ||175||**

sampradāyānusārata iti sarvatrāgre’py anuvartanīyam ||175||

### atha kirīṭa-mantraḥ

oṁ śrī-kirīṭa-keyūra-hāra-makara-kuṇḍala-cakra-śaṅkha-gadā-padma-hasta-pītāmbara-dhara śrīvatsāṅkita-vakṣaḥ-sthala śrī-bhūmi-sahita-svātma-jyotir dīpti-karāya sahasrāditya-tejase namo namaḥ ||176|| iti |

### athordhva-puṇḍra-nityatā

pādme śrī-bhagavad-uktau—

mat-priyārthaṁ śubhārthaṁ vā rakṣārthe caturānana |

mat-pūjā-homa-kāle ca sāyaṁ prātaḥ samāhitaḥ |

mad-bhakto dhārayen nityam ūrdhva-puṇḍraṁ bhayāpaham ||177||

nityaṁ dhārayed iti nityatā siddhā ||177||

tatraiva śrī-nāradoktau—

yajño dānaṁ tapo homaḥ svādhyāyaḥ pitṛ-tarpaṇam |

vyarthaṁ bhavati tat sarvam ūrdhva-puṇḍraṁ vinā kṛtam ||178||

tatraivottara-khaṇḍe—

ūrdhva-puṇḍrair vihīnas tu kiṁcit karma karoti yaḥ |

iṣṭāpūrtādikaṁ sarvaṁ niṣphalaṁ syān na saṁśayaḥ ||179||

ūrdhva-puṇḍrair vihīnas tu sandhyā-karmādikaṁ caret |

tat sarvaṁ rākṣasaṁ nityaṁ narakaṁ cādhigacchati ||180||

adhunā akaraṇe pratyavāya-puñjaṁ darśayati yajña ityādinā | caret ācaret ||178-180||

anyac ca—

ūrdhva-puṇḍre tri-puṇḍraṁ yaḥ kurute narādhamaḥ |

bhaṅktvā viṣṇu-gṛhaṁ puṇḍraṁ sa yāti narakaṁ dhruvam ||181||

viṣṇu-gṛhaṁ hari-mandiram ||181||

ata eva pādme śrī-nāradoktau—

yac charīraṁ manuṣyāṇām ūrdhva-puṇḍraṁ vinā kṛtam |

draṣṭavyaṁ naiva tat tāvat śmaśāna-sadṛśaṁ bhavet ||182||

padma-purāṇe—

ūrdhva-puṇḍraṁ mṛdā saumyaṁ lalāṭe yasya dṛśyate |

sa cāṇḍālo’pi śuddhātmā pūjya eva na saṁśayaḥ ||183||

dharet dhārayet ||183||

skānde—

tiryak-puṇḍraṁ na kurvīta samprāpte maraṇe’pi ca |  
naivānyan nāma ca brūyāt pumān nārārāyaṇād ṛte ||184||

dhārayed viṣṇu-nirmālyaṁ dhūpa-śeṣaṁ vilepanam |

vaiṣṇavaṁ kārayet puṇḍraṁ gopī-candana-sambhavam ||185||

tatraiva kārttika-prasaṅge—

yasyordhva-puṇḍraṁ dṛśyeta lalāṭe no narasya hi |

tad-darśanaṁ na kartavyaṁ dṛṣṭvā sūryaṁ nirīkṣayet ||186||

vaiṣṇavaṁ hari-mandira-lakṣaṇam ūrdhva-puṇḍraṁ lalāṭa iti | ūrdhva-puṇḍrasya tatraiva vihitatvāt ||185-186||

anyatrāpi—

vaiṣṇavānāṁ brāhmaṇānām ūrdhva-puṇḍraṁ vidhīyate |  
anyeṣāṁ tu tri-puṇḍraṁ syād iti brahma-vido viduḥ ||187||

brāhmaṇānāṁ ca anyeṣām avaiṣṇava-śūdrāṇām ||187||

tripuṇḍraṁ yasya viprasya ūrdhva-puṇḍraṁ na dṛśyate |

taṁ spṛṣṭvāpy athavā dṛṣṭvā sa-celaṁ snānam ācaret ||188||

ūrdhva-puṇḍre na kurvīta vaiṣṇavānāṁ tripuṇḍrakam |

kṛta-tri-puṇḍra-martyasya kriyā na prītaye hareḥ ||189||

ataevottara-khaṇḍe—

aśvattha-patra-saṅkāśo veṇu-patrākṛtis tathā |

padma-kuṭmala-saṅkāśo mohanaṁ tritayaṁ smṛtam ||190||

evam atrordhva-puṇḍra-dhāraṇasya vihitatvād agre ca vakṣo-bāhu-mūlādau khaḍga-cakrādi-mudrā-dhāraṇasya vihitatvād avaiṣṇava-smārta-sammatam aśvattha-patrākārādikaṁ vakṣaḥ-sthalādau na vidheyam iti likhati aśvattheti | mohanam asurānusāri śukrādi-māyā-vihitam ity arthaḥ ||190||

### athordhva-puṇḍra-māhātmyam

skānde kārttika-prasaṅge—

ūrdhva-puṇḍro mṛdā śubhro lalāṭe yasya dṛśyate |

caṇḍālo’pi viśuddhātmā yāti braham sanātanam ||191||

ūrdhva-puṇḍra iti puṁstvam ārṣam ||191||

ūrdhva-puṇḍre sthitā lakṣmīr ūrdhva-puṇḍre sthitaṁ yaśaḥ |

ūrdhva-puṇḍre sthitā muktir ūrdhva-puṇḍre sthito hariḥ ||192||

padma-purāṇe—

ūrdhva-puṇḍraṁ mudā saumyaṁ lalāṭe yasya dṛśyate |

sa cāṇḍālo’pi śuddhātmā pūjya eva na saṁśayaḥ ||193||

tatraivottara-khaṇḍe śivomā-saṁvāde [6.225.2-3,5,7-10]—

ūrdhva-puṇḍrasya madhye tu viśāle sumanohare |

lakṣmyā sārdhaṁ samāsīno deva-devo janārdanaḥ ||194||

samāsīno’sti ||194||

tasmād yasya śarīre tu ūrdhva-puṇḍraṁ dhṛto bhavet |

tasya dehaṁ bhagavato vimalaṁ mandiraṁ śubham ||195||

ūrdhva-puṇḍra-dharo vipraḥ sarva-lokeṣu pūjitaḥ |

vimāna-varam āruhya yāti viṣṇoḥ paraṁ padam ||196||

ūrdhva-puṇḍra-dharaṁ dṛṣṭvā sarva-pāpaiḥ pramucyate |

namaskṛtvāthavā bhaktyā sarva-dāna-phalaṁ labhet ||197||

ūrdhva-puṇḍra-dharaṁ vipraṁ yaḥ śrāddhe bhojayiṣyati |

ākalpa-koṭi-pitaras tasya tṛptā na saṁśayaḥ ||198||

ūrdhva-puṇḍra-dharo yas tu kuryāc chrāddhaṁ śubhānane |

kalpa-koṭi-sahasrāṇi gayā-śrāddha-phalaṁ labhet ||199||

yajña-dāna-tapaś-caryā-japa-homādikaṁ ca yat |

ūrdhva-puṇḍra-dharaḥ kuryāt tasya puṇyam anantakam ||200||

śrī-brahmāṇḍa-purāṇe—

aśucir vāpya nācāro manasā pāpam ācaran |

śucir eva bhaven nityam ūrdhva-puṇḍrāṅkito naraḥ ||201||

tatraiva śrī-bhagavad-vacanam—

ūrdhva-pūṇḍra-dharo martyo mriyate yatra kutracit |

śvapāko’pi vimānastho mama loke mahīyate ||202||

ūrdhva-pūṇḍra-dharo martyo gṛhe yasyānnam aśnute |

tadā viṁśat-kulaṁ tasya narakād uddharāmy ahaṁ ||203||

viṁśat kulaṁ viṁśati-kulāni ||203||

### athordhva-pūṇḍra-irmāṇa-vidhiḥ

śrī-brahmāṇḍa-purāṇe—

vīkṣyādarśe jale vāpi yo vidadhyāt prayatnataḥ |

ūrdhva-pūṇḍraṁ mahā-bhāga sa yāti paramāṁ gatim ||204||

daśāṅgula-pramāṇaṁ tu uttamottamam ucyate |

navāṅgulaṁ madhyamaṁ syād aṣṭāṅgulam ataḥ param ||205||

etair aṅguli-bhedais tu kārayen na nakhaiḥ spṛśet ||206||

ūrdhva-puṇḍrasya lalāṭe mukhyatvāt tatratyordhva-puṇḍra-nirmāṇa-prakāraṁ likhati—vīkṣyety ādinā ||204|| ataḥ-paraṁ kaniṣṭham ity arthaḥ ||205||

padma-purāṇe uttara-khaṇḍe tatraiva [6.253.21, 40-43] —

ekāntino mahā-bhāgāḥ sarva-bhūta-hite ratāḥ |

sāntarālaṁ prakurvīran puṇḍraṁ hari-padākṛtim ||207||

sāntarālaṁ madhye chidrānvitaṁ, tad evāha—haripadākṛtīni ||207||

śyāmaṁ śānti-karaṁ proktaṁ raktaṁ vaśya-karaṁ tathā |

śrī-karaṁ pītam ity āhuḥ śvetaṁ mokṣa-karaṁ śubham ||208||

vartulaṁ tiryag achidraṁ hrasvaṁ dīrghaṁ tataṁ tanum |

vakraṁ virūpaṁ baddhāgraṁ chinna-mūlaṁ pada-cyutam ||209||

aśubhaṁ rūkṣam āsaktaṁ tathā nāṅguli-kalpitam |

vigandham avasahyaṁ ca puṇḍram āhur anarthakam ||210||

tatam iti pāṭhe vistṛtam | pada-cyutaṁ sthāna-bhraṣṭaṁ | aśubhraṁ malinam | āsaktam anyonya-saṁlagnaṁ | pāṭhāntaraṁ sugamam | vigandhaṁ durgandhi | apasavyaṁ vāma-hasta-kalpitam ||208-210||

ārabhya nāsikā-mūlaṁ lalāṭāntaṁ likhen mṛdā |

nāsikāyās trayo bhāgā nāsā-mūlaṁ pracakṣyate ||211||

trayo bhāgās trṭīyo vibhāga ity arthaḥ | tathā sadācāra-darśanāt ||211||

samārabhya bhruvor madhyam antarālaṁ prakalpayet ||212||

tatraiva [6.253.26-7, 24]--

nirantarālaṁ yaḥ kuryād ūrdhva-puṇḍraṁ dvijādhamaḥ |

sa hi tatra sthitaṁ viṣṇuṁ śriyaṁ caiva vyapohati ||213||

acchidram ūrdhva-puṇḍraṁ tu ye kurvanti dvijādhamāḥ |

teṣāṁ lalāṭe satataṁ śunaḥ pādo na saṁśayaḥ ||214||

tasmāc chidrānvitaṁ puṇḍraṁ daṇḍākāraṁ suśobhanam |

viprāṇāṁ satataṁ kāryaṁ strīṇāṁ ca śubha-darśane ||215||

### hari-mandira-lakṣaṇam

**nāsādi-keśa-prayantam ūrdhva-puṇḍraṁ suśobhanam |**

**madhye chidra-samāyuktaṁ tad vidyād harimandiram ||216||**

vyapoheti nirasyatīti mahā-doṣoktyā nityatā bodhitā | evam agre’py ūhyam ||216||

**vāma-pārśve sthito brahmā dakṣiṇe ca sadā-śivaḥ |**

**madhye viṣṇuṁ vijānīyāt tasmān madhyaṁ na lepayet ||217||**

vāyu-purāṇe sevāparādhe—

adhṛtvā cordhva-puṇḍraṁ ca hareḥ pūjāṁ karoti yaḥ |

tiryak-puṇḍra-dharo yas tu yajed devaṁ janārdanam ||218||

accidreṇordhva-puṇḍreṇa bhasmanā tiryag-aṅginā |

adhṛtvā śaṅkha-cakre ca cety ādinā doṣa uktaḥ ||219||

śrutiś ca, yajurvedasya hiraṇya-keśaurya-śakhāyām—

hareḥ padākrāntim ātmani dhārayati yaḥ |

sa parasya priyo bhavati sa puṇyavān |

madhye chidram ūrdhva-puṇḍraṁ

yo dhārayati sa muktibhāg bhavati ||220|| iti |

### tilaka-racanāṅguli-niyamaḥ

smṛtiḥ—

anāmikā kāmadoktā madhyam āyuskarī bhavet |

aṅguṣṭhaḥ puṣṭidaḥ proktas tarjanī mokṣa-dāyinī ||221||

### athordhva-puṇḍra-mṛttikāḥ

padma-purāṇe [6.225.35-38] tatraiva—

parvatāgre nadī-tīre bilva-mūle jalāśaye |

sindhu-tīre ca valmīke hari-kṣetre viśeṣataḥ ||222||

viṣṇoḥ snānodakaṁ yatra pravāhayati nityaśaḥ |

puṇḍrāṇāṁ dhāraṇārthāya gṛhṇīyāt tatra mṛttikām ||223||

śrī-raṅge veṅkaṭādrau ca śrī-kūrme dvārake śubhe |

prayāge nārasiṁhādrau vārāhe tulasī-vane ||224||

dvārake dvārakāyāṁ, vārāhe śūkara-kṣetre ||224||

gṛhītvā mṛttikāṁ bhaktyā viṣṇu-pāda-jalaiḥ saha |

dhṛtvā puṇḍrāṇi cāṅgeṣu viṣṇu-sāyujyam āpnuyāt ||225||

tatraiva—

yat tu divyaṁ hari-kṣetre tasyaiva mṛdam āharet ||226||

uktaṁ ca pādme śrī-nāradena—

brahmaghno vātha go-ghno vā haitukaḥ sarva-pāpa-kṛt |

gopī-candana-samparkāt pūto bhavati tat-kṣaṇāt ||227||

gopī-candana-khaṇḍaṁ tu yo dadātii hi vaiṣṇave |

kulam ekottaraṁ tena sambhavet tāritaṁ śatam ||228||

skanda-purāṇe—

śaṅkha-cakrāṅkita-tanuḥ śirasā mañjarī-dharaḥ |

gopī-candana-liptāṅgo dṛṣṭaś cet tad aghaṁ kṛtaḥ ||229||

gopī-mṛt-tulasī śaṅkhaḥ śālagrāmaḥ sacakrakaḥ |

gṛhe’pi yasya pañcaite tasya pāpa-bhayaṁ kutaḥ ||230||

śālagrāmaḥ śālagrāma-śilā sa-cakrakaḥ dvārakā-cakrāṅka-sahitaḥ ||230||

kāśī-khaṇḍe ca śrī-yamena—

śrīkhaṇḍe kva sa āmodaḥ svarovarṇaḥ kva tādṛśaḥ |

tat pāvitryaṁ kva vai tīrthe śrī-gopī-candane yathā ||231||

### atha gopīcandanordhva-puṇḍra-māhātmyam

uktaṁ ca garuḍa-purāṇe nāradena—

yo mṛttikāṁ dvāravatī-samudbhavāṁ

kare samādāya lalāṭa-paṭṭake |

karoti nityaṁ tv atha cordhva-puṇḍraṁ

kriyā-phalaṁ koṭi-guṇaṁ sadā bhavet ||232||

kriyā-vihīnaṁ yadi mantra-hīnaṁ

śraddhā-vihīnaṁ yadi kāla-varjitam |

kṛtvā lalāṭe yadi gopī-candanaṁ

prāpnoti tat karma-phalaṁ sadā kṣayam ||233||

gopī-candanam iti hrasvatvam ārṣam | yadīty asya pūrvārdhenaiva sambandhaḥ | yadyapi kriyādi-hīnaṁ karma syāt tathāpi gopīcandanaṁ lalāṭe kṛtvā tenordhva-puṇḍraṁ nirmāya tat-kalam akṣayaṁ prāpnotīty arthaḥ ||233||

gopī-candana-sambhavaṁ suruciraṁ puṇḍraṁ lalāṭe dvijo

nityaṁ dhārayate yadi dvija-pate rātrau divā sarvadā |

yat puṇyaṁ kuru-jāṅgale ravi-grahe mādhyāṁ prayāge tathā

tat prāpnoti khagendra viṣṇu-sadane santiṣṭhate devavat ||234||

dvija-pate he garuḍa ||234||

yasmin gṛhe tiṣṭhati gopīcandanaṁ

bhaktyā lalāṭe manujo bibharti |

tasmin gṛhe tiṣṭhati sarvadā hariḥ

śraddhānvitaḥ kaṁsahā vihaṅgama ||235||

yo dhārayet kṛṣṇa-purī-samudbhavāṁ

sadā pavitrāṁ kali-kilbiṣāpahām |

nityaṁ lalāṭe hari-mantra-saṁyutāṁ

yamaṁ na paśyed yadi pāpa-saṁvṛtaḥ ||236||

kṛṣṇa-purī śrī-dvārakā | tat-samudbhavaṁ mṛdam iti śeṣaḥ ||236||

yasyānta-kāle khaga gopī-candanaṁ

bāhvor lalāṭE hṛdi mastake ca |

prayāti lokaṁ kamalālayaṁ prabhor

go-bāla-ghātī yadi brahma-hā bhavet ||237||

grahā na pīḍanti na rakṣasāṁ gaṇāḥ

yakṣāḥ piśācoraga-bhūta-dānavāḥ |

lalāṭa-paṭṭe khaga gopī-candanaṁ

santiṣṭhate yasya hareḥ prasādataḥ ||238||

na pīḍanti na pīḍayanti ||238||

padma-purāṇe śrī-gotamena—

ambarīṣa mahāghasya kṣayārthe kuru vīkṣaṇam |

lalāṭe yaiḥ kṛtaṁ nityaṁ gopī-candana-puṇḍrakam ||239||

kāśī-khaṇḍe ca śrī-yamena—

dūtāḥ śṛṇuta yad-bhālaṁ gopī-candana-lāñchitam |

jvalad-indhanavat so’pi tyājyo dūre prayatnataḥ ||240|| iti |

indhanam aṅgāraḥ ||240||

**atha tasyopari śrīmat-tulasī-mūla-mṛtsnayā |**

**tatraiva vaiṣṇavaiḥ kāryam ūrdhva-puṇḍraṁ manoharam ||241||**

### atha śrī-tulasī-mūla-mṛttikā-puṇḍra-māhātmyam

**tan-mṛdaṁ gṛhya yaiḥ puṇḍraṁ lalāṭe dhāritaṁ naraiḥ |**

**pramāṇakaṁ kṛtaṁ tais tu mokṣāya gamanaṁ prati ||242||**

tan-mṛdaṁ śrī-tulasī-mūla-mṛttikāṁ, tat-prasaṅgāt | gṛhya gṛhītvā ||242||

tatraiva ca kārttika-māhātmye brahma-nārada-saṁvāde—

tulasī-mṛttikā-puṇḍraṁ lalāṭe yasya dṛśyate |

dehaṁ na spṛśati pāpaṁ kriyamāṇas tu nārada ||243||

apy arthe tu-śabdaḥ | kriyamāṇam api pāpaṁ kartṛ-deham api na spṛśati, kuto mana-ādīty arthaḥ ||243||

garuḍa-purāṇe—

tulasī-mṛttikā-puṇḍraṁ yaḥ karoti dine dine |

tasyāvalokanāt pāpaṁ yāti varṣa-kṛtaṁ nṛṇām ||244|| iti |

**tasyopariṣṭhād bhagavan-nirmālyam anulepanam |**

**tathaiva dhāryam evaṁ hi trividhaṁ tilakaṁ smṛtam ||245||**

**tato nārāyaṇīṁ mudrāṁ dhārayet prītaye hareḥ |**

**matsya-kūrmādi-cihnāni cakrādīny āyudhāni ca ||246||**

### atha mudrā-dhāraṇa-nityatā

smṛtau—

aṅkitaḥ śaṅkha-cakrābhyām ubhayor bāhu-mūlayoḥ |

samarcayed dhariṁ nityaṁ nānyathā pūjanaṁ bhavet ||247||

āditya-purāṇe—

śaṅkha-cakrordhva-puṇḍrādi-rahitaṁ brāhmaṇādhamam |

gardabhaṁ tu samāropya rājā rāṣṭrāt pravāsayet ||248||

gāruḍe śrī-bhagavad-uktau—

sarva-karmādhikāraś ca śucīnām eva coditaḥ |

śucitvaṁ ca vijānīyān madīyāyudha-dhāraṇāt ||249||

pādme cottara-khaṇḍe—

śaṅkha-cakrādibhiś cihnair vipraḥ priyatamair hareḥ |

rahitaḥ sarva-dharmebhyaḥ pracyuto narakaṁ vrajet ||250||

śrutau ca yajuḥ-kaṭha-śākhāyām—

dhṛtordhva-puṇḍraḥ kuta-cakra-dhārī

viṣṇuṁ paraṁ dhyāyati yo mahātmā |

svareṇa mantreṇa sadā hṛdi sthitaṁ

parātparaṁ yan mahato mahāntam ||251||

atharvaṇi ca—

ebhir vayam urukramasya cihnair

aṅkitā loke subhagā bhavema |

tad viṣṇoḥ paramaṁ padaṁ

ye gacchanti lāṅchitāḥ ||252|| ity ādi |

ataeva brahma-purāṇe--

kṛṣṇāyudhāṅkitaṁ dṛṣṭvā sammānaṁ na karoti yaḥ |

dvādaśābdārjitaṁ puṇyaṁ cāphalayopagacchati ||253||

kṛtaṁ gopīcandanādinā nirmitam aṅkitaṁ cakram dhartuṁ śīlam asyeti tathā saḥ | kiṁ vaktavyaṁ mudrā-dhāraṇasya nityatvaṁ | tad-dhāraka-sammānasyāpi nityatā brāhma-vacanena gamyate iti likhati kṛṣṇeti ||251-253||

### atha mudrā-dhāraṇa-māhātmyam

skānde śrī-sanat-kumāra-mārkaṇḍeya-saṁvāde—

yo viṣṇu-bhakto viprendra śaṅkha-cakrādi-cihnitaḥ |

sa yāti viṣṇu-lokaṁ vai dāha-pralaya-varjitam ||254||

tatra vāntyatra ca—

nārāyaṇāyudhair nityaṁ cihnitaṁ yasya vigraham |

pāpa-koṭi-yuktasya tasya kiṁ kurute yamaḥ ||255||

śaṅkhoddhāre tu yat proktaṁ vasatāṁ varṣa-koṭibhiḥ |

tat phalaṁ likhite śaṅkhe pratyahaṁ dakṣiṇe bhuje ||256||

yat phalaṁ puṣkare nityaṁ puṇḍarīkākṣa-darśane |

śaṅkhopari kṛte padme tat phalaṁ samavāpnuyāt ||257||

vāme bhuje gadā yasya likhitā dṛśyate kalau |

gadādharo gayā-puṇyaṁ pratyahaṁ tasya yacchati ||258||

yac cānanda-pure proktaṁ cakra-svāmī-samīpataḥ |

gadādhollikhite cakre tat phalaṁ kṛṣṇa-darśane ||259||

śrī-bhagavad-uktau—

yaḥ punaḥ kali-kāle tu mat-purī-sambhavāṁ mṛdam |

matsya-kūrmādikāṁ cihnaṁ gṛhītvā kurute naraḥ ||260||

mṛdaṁ gṛhītvā cihnaṁ kurute ||260||

dehe tasya praviṣṭo’haṁ jānantu tridaśottamāḥ |

tasya me nāntaraṁ kiṁcit kartavyaṁ śreya icchatā ||261||

me mayā saha antaraṁ bhedaḥ na kartavyam ||261||

mamāvatāra-cihnāni dṛśyante yasya vigrahe |

martyair martyo na vijñeyaḥ sa nūnaṁ māmakī tanūḥ ||262||

māmakī tanuḥ madavatāra ity arthaḥ ||262|

pāpaṁ sukṛta-rūpaṁ tu jāyate tasya dehinaḥ |

mamāyudhāni tasyāṅge likhitāni kalau yuge ||263||

ubhābhyām api cihnābhyāṁ yo’ṅkito matsya-mudrayā |

kūrmayāpi svakaṁ tejo nikṣiptaṁ tasya vigrahe ||264||

śaṅkhaṁ ca padmaṁ ca gadāṁ rathāṅgaṁ

matsyaṁ ca kūrmaṁ racitaṁ sva-dehe |

karoti nityaṁ sukṛtasya vṛddhiṁ

pāpa-kṣayaṁ janma-śatārjitasya ||265||

nikṣiptaṁ mayā | yaḥ sva-dehe racitaṁ karoti, sa sukṛta-vṛddhy-ādi karotīty arthaḥ | samāsasthasyāpi pāpa-śabdasya janma-śatārjitasyeti viśeṣaṇam ārṣam ||264-265||

tatraiva śrī-brahma-nārada-saṁvāde—

kṛṣṇa-śastrāṅka-kavacaṁ durbhedyaṁ deva-dānavaiḥ |

adṛśyaṁ sarva-bhūtānāṁ śatrūṇāṁ rakṣasām api ||266||

lakṣmīḥ sarasvatī durgā sāvitrī hari-vallabhā |

nityaṁ tasya vased dehe yasya śaṅkhāṅkitā tanuḥ ||267||

gaṅgā gayā kurukṣetraṁ prayāgaṁ puṣkarādi ca |

nityaṁ tasya sadā tiṣṭhed yasya padāṅkitaṁ vapuḥ ||268||

yasya kaumodakī-cihnaṁ bhuje vāme kali-priya |

pratyahaṁ tatra draṣṭavyo gaṅgā-sāgara-saṅgamaḥ ||269||

savye kare gadādhastad rathāṅgaṁ tiṣṭhate yadi |

kṛṣṇena sahitaṁ tatra trailokyaṁ sa-carācaram ||270||

trayo’gnayas trayo devā viṣṇos trīṇi padāni ca |

nivasanti sadā yasya yasya dehe sudarśanam ||271||

kiṁ ca—

kṛṣṇāyudhāṅkitā mudrā yasya nārāyaṇī kare |

ūrdhva-lokādhikārī ca sa jñeyas tridaśāṁ patiḥ ||272||

kṛṣṇa-mudrā-prayuktas tu daivaṁ pitryaṁ karoti yaḥ |

nityaṁ naimittikaṁ kāmyaṁ pratyahaṁ cākṣayaṁ bhavet ||273||

pīḍayanti na tatraiva grahā ṛkṣāṇi rāśayaḥ |

aṣṭākṣarāṅkitā mudrā yasya dhātumayī kare ||274||

vārāhe śrī-sanat-kumāroktau—

kṛṣṇāyudhāṅkitaṁ dehaṁ gopī-candana-mṛtsnayā |

prayāgādiṣu tīrtheṣu sa gatvā kiṁ kariṣyati ||275||

yadā yasya prapaśyeta dehaṁ śaṅkhādi-cihnitam |

tadā tasya jagat-svāmī tuṣṭo harati pātakam ||276||

bhavate yasya dehe tu aho-rātraṁ dine dine |

śaṅkha-cakra-gadā-padmaṁ likhitaṁ so’cyutaḥ svayam ||277||

tridaśāṁ tridaśanām ity arthaḥ | prapaśyetety ārṣam ātmanepadam | bhavate iti ca ||272-277||

nārāyaṇāyudhair yuktaṁ kṛtvātmānaṁ kalau yuge |

kurute puṇya-karmāṇi meru-tulyāni tāni vai ||278||

ātmānaṁ deham ||278||

śaṅkhādināṅkito bhaktyā śrāddhaṁ yaḥ kurute dvija |

vidhi-hīnaṁ tu sampūrṇaṁ pitṝṇāṁ tu gayā-samam ||279||

yathāgnir dahate kāṣṭhaṁ vāyunā prerito bhṛśam |

tathā dahyanti pāpāni dṛṣṭvā kṛṣṇāyudhāni vai ||280||

dahyanti dahanti | pāpāni svasyānyeṣāṁ vā dahyante svayam eva naśyantīty arthaḥ ||280||

brāhmye śrī-brahma-nārada-saṁvāde—

viṣṇu-nāmāṅkitāṁ mudrām aṣṭākṣara-samanvitām |

śaṅkhādikāyudhādikair yuktāṁ svarṇa-rūpya-mayīm api ||281||

dhatte bhāgavato yas tu kalikāle viśeṣataḥ |

prahlādasya samo kṣeyo nānyathā kala-vallabha ||282||

kiṁ ca—

śaṅkhāṅkita-tanur vipro bhuṅkte yasya ca veśmani |

tad-annaṁ svayam aśnāti pitṛbhiḥ saha keśavaḥ ||283||

kṛṣṇāyudhāṅkito yas tu śmaśāne mriyate yadi |

prayāge yā gatiḥ proktā sā gatis tasya nārada ||284||

yadīti—na śmaśāne miryata eva, yadi kadācin miryata ity arthaḥ ||284||

kṛṣṇāyudhaiḥ kalau nityaṁ maṇḍitaṁ yasya vigraham |

tatrāśrayaṁ prakurvanti vivadhā vāsavādayaḥ ||285||

vigraham iti napuṁsakatvam ārṣam ||285||

yaḥ karoti hareḥ pūjāṁ kṛṣṇa-śastrāṅkito naraḥ |

aparādha-sahasrāṇi nityaṁ harati keśavaḥ ||286||

kṛtvā kāṣṭha-mayaṁ bimbaṁ kṛṣṇa-śastrais tu cihnitam |

yo hy aṅkayati cātmānaṁ tat-samo nāsti vaiṣṇavaḥ ||287||

pāṣaṇḍa-patita-vrātyair nāstikālāpa-pātakaiḥ |

na lipyate kali-kṛtaiḥ kṛṣṇa-śastrāṅkito naraḥ ||288||

kiṁ ca—

aṣṭākṣarāṅkitā mudrā yasya dhātumayī bhavet |

śaṅkha-padmādibhir yuktā pūjyate’sau surāsuraiḥ ||289||

kāṣṭham ayam iti—kāṣṭhety upalakṣaṇaṁ, tāmrādi-dhātumayam ity api jñeyam | svarṇa-rūpyamayīm apīty ādinā mudrāyā api tādṛśatvokteḥ | anena vacanena caiṣā mudrā pratibimbanīyeti keṣāṁcin mataṁ nirastam ||287-289||

dhṛtā nārāyaṇī mudrā prahlādena purā kṛte |

vibhīṣaṇena balinā dhruveṇa ca śukena ca ||290||

kṛte satya-yuge nārāyaṇāṅkitā mudrā prahlādena ghṛtā pureti kvacit pāṭhaḥ ||290||

māndhātṛṇāmbarīṣeṇa mārkaṇḍa-pramukhair dvijaiḥ |

śaṅkhādi-cihnitaiḥ śastrair dehe kṛtvā kalipriya |

ārādhya keśavāt prāptaṁ samīhita-phalaṁ mahat ||291||

māndātṛṇeti mārkaṇḍeti cārṣaṁ chando’nurodhena śastraiḥ saha dehe kṛtvā mudrām iti śeṣaḥ | ārādhya tenaiva keśavaṁ santoṣya ||291||

kiṁ ca—

gopī-candana-mṛtsnāyā likhitaṁ yasya vigrahe |

śaṅkha-padmādi-cakraṁ vā tasya dehe vased dhariḥ ||292||

tatraiva śrī-sanat-kumāroktau—

yasya nārāyaṇī mudrā dehaṁ śaṅkhādi-cihnitam |

dhātrī-phala-kṛtā mālā tulasī-kāṣṭha-sambhavā ||293||

dvādaśākṣara-mantrais tu niyuktāni kalevare |

āyudhāni ca viprasya mat-samaḥ sa ca vaiṣṇavaḥ ||294||

kiṁ ca—

yasya nārāyaṇī mudrā dehe śaṅkhādi cihnitā |

sarvāṅgaṁ cihnitaṁ yasya sastrair nārāyaṇodbhavaiḥ |

praveśo nāsti pāpasya kavacaṁ tasya vaiṣṇavam ||295||

anyatra ca—

ebhir bhāgavataiś cihnaiḥ kali-kāle dvijātayaḥ |

bhavanti martya-loke te śāpānugraha-kārakāḥ ||296||

### atha mudrā-dhāraṇa-vidhiḥ

gautamīye—

cakraṁ ca dakṣiṇe bāhau śaṅkhaṁ vāme’pi dakṣiṇe |

gadāṁ vāme gadādhastāt punaś cakraṁ ca dhārayet ||297||

śaṅkhopari tathā padmaṁ punaḥ padmaṁ ca dakṣiṇe |

khaḍgaṁ vakṣasi cāpaṁ ca sa-śaraṁ śīrṣṇi dhārayet ||298||

dakṣiṇe’pi śaṅkhaṁ dhārayet, yadyapi dakṣiṇe tu bhuje vipro vibhṛyād vai sudarśanam ity ādi vacanena vāme śaṅkhasya dhāraṇam uktaṁ, tathāpi śaṅkhoddhāre tu yat proktam ity ādi-likhita-vacanānusāreṇa dakṣiṇe’pi punaḥ śaṅkha-dhāraṇādhikaṁ likhitam |

khaḍgasya vakṣasi saśara-cāpasya mūrdhni dhāraṇam |

lalāṭe ca gadā dhāryā mūrdhni cāpa-śaraṁ tathā |

nandakaś caiva hṛn-madhye śaṅkha-cakre bhuja-dvaye |

iti sapta-mudrā-dhāraṇaṁ vārāha-vacanānusāreṇa likhitam | kintu nija-rucy-anusāreṇa sarvāṇi sarvatraiva dhārayed ity agre svayaṁ lekhyam eveti dik ||297-298||

iti pañcāyudhāny ādau dhārayed vaiṣṇavo janaḥ |

matsyaṁ ca dakṣiṇe haste kūrmaṁ vāma-kare tathā ||299||

śaṅkha-cakre gadā khaḍgaś cāpaś cety etāni pañcāyudhāni ||299||

tathā coktaṁ—

dakṣiṇe tu bhuje vipro vibhṛṣād vai sudarśanam |

matsyaṁ padmaṁ cāpare’tha śaṅkhaṁ padmaṁ gadās tathā ||300|| iti |

matsyaṁ padmaṁ ca dakṣiṇe athānantaram apare vāme pāṇau śaṅkhādikaṁ vibhṛyāt ||300||

**sāmpradāyika-śiṣṭānām ācārāc ca yathāruci |**

**śaṅkha-cakrādi-cihnāni sarveṣv aṅgeṣu dhārayet ||301||**

lakṣaṇāni veṇu-prabhṛtīni, yac ca pañcāyudhetara-bhagavac-cihnānāṁ dhāraṇaṁ niṣiddhaṁ tathā ca pādmottara-khaṇḍe—

anyair na dāhayed gātraṁ brāhmaṇo hari-lāñchanāt |

śaṅkha-cakra-gadā-padma-śārṅgād anyair harer api || iti |

tat tu taptamudrādi-viṣayam ||301||

**bhaktyā nijeṣṭa-devasya dhārayel lakṣaṇāny api ||302||**

**cakra-śaṅkhau ca dhāryate saṁmiśrāv eva kaiścana ||303||**

yadyapi nitya-pārṣadasya bhāgavata-pravarasya śrī-śaṅkhasya mudrā-dhāraṇe kathañcid api doṣo na ghaṭeta, tathāpi tan-nāda-srasta-patnī-garbhasya kasyacid brāhmaṇasya śāpa-satyatārtham asura-yonau pāycajanya-saṁjñayāvatīrṇasya śaṅkhasya tasyāsuratvam udbhāvya kaiścid vaiṣṇavais tac-cihnaṁ kevalaṁ pṛthaṅ na dhāryata iti tan-mataṁ likhati cakra-śaṅkhau ceti ||303||

**śrī-gopī-candanenaivaṁ cakrādīni budho’nvaham |**

**dhārayec chayanādau tu taptāni kila tāni hi ||304||**

tāni cakrādīni tu taptāni vahnau vidhivat santapya śayana-dvādaśyāṁ ādi-śabdād utthānādi-dvādaśīṣu ca dhārayet | ato’tra nitya-karma-likhane tad-vidhy-ādikaṁ na likhitam iti bhāvaḥ | kileti tatra śruti-smṛti-vākya-prāmāṇyaṁ bodhayati ||304||

### atha cakrādīnāṁ lakṣaṇāni

**dvādaśāraṁ tu ṣaṭ-koṇaṁ valayatraya-saṁyutam |**

**cakraṁ syād dakṣiṇāvartaṁ śaṅkhaṁ ca śrī-hareḥ smṛtaḥ ||305||**

**gadā-padmādikaṁ loka-siddham eva mataṁ budhaiḥ |**

**mudrā vā bhagavan-nāmāṅkitā vāṣṭākṣarādibhiḥ ||306||**

+++loka-siddham eva | yathā loke dṛśyate tadākāram evety arthaḥ | bhagavan-nāmnā kṛṣṇa-rāmety ādinā aṣṭākṣara-mantrādibhir vāṅkitā | ādi-śabdena pañcākṣarādi ||306||

### atha mālādi-dhāraṇam

**tataḥ kṛṣṇārpitā mālā dhārayet tulasī-dalaiḥ |**

**padmākṣais tulasī-kāṣṭhaiḥ phalair dhātryāś ca nirmitāḥ ||307||**

tulasī-dalādibhir nirmitā mālāḥ kṛṣṇārpitāḥ satīr dhārayet ||307||

**dhārayet tulasī-kāṣṭha-bhūṣaṇāni ca vaiṣṇavaḥ |**

**mastake karṇayor bāhvoḥ karayoś ca yathā-ruci ||308||**

### atha mālā-dhāraṇa-vidhiḥ

skānde—

sannivedyaiva haraye tulasī-kāṣṭha-sambhavām |

mālāṁ paścāt svayaṁ dhatte sa vai bhāgavatottamaḥ ||309||

haraye nārpayed yas tu tulasī-kāṣṭha-sambhavām |

mālāṁ dhatte svayaṁ mūḍhaḥ sa yāti narakaṁ dhruvam ||310||

kṣālitāṁ pañca-gavyena mūla-mantreṇa mantritām |

gāyatryā cāṣta kṛtvā vai mantritāṁ dhūpayec ca tām |

vidhivat parayā bhaktyā sadyo-jātena pūjayet ||311||

tulasī-kāṣṭha-sambhūte māle kṛṣṇa-jana-priye |

bibharmi tvām ahaṁ kaṇṭhe kuru māṁ kṛṣṇa-vallabham ||312||

yathā tvaṁ vallabhā viṣṇor nityaṁ viṣṇu-jana-priyā |

tathā māṁ kuru deveśi nityaṁ viṣṇu-jana-priyam ||313||

dāne lā-dhātur uddiṣṭo lāsi māṁ hari-vallabhe |

bhaktebhyaś ca samastebhyas tena mālā nigadyase ||314||

evaṁ samprārthya vidhivan mālāṁ kṛṣṇa-gale’rpitām |

dhārayed vaiṣṇavo yo vai sa gacched vaiṣṇavaṁ padam ||315||

tatraiva kārttika-prasaṅge—

dhātrī-phala-kṛtāṁ mālāṁ kaṇṭhasthāṁ yo vahen na hi |

vaiṣṇavo na sa vijñeyo viṣṇu-pūjā-rato yadi ||316||

yadi yadyapi ||316||

gāruḍe—

dhārayanti na ye mālāṁ haitukāḥ pāpa-buddhayaḥ |

narakān na nivartante dagdhāḥ kopāgninā hareḥ ||317||

haitukā hetu-vāda-niṣṭhāḥ ||317||

ata eva skānde—

na jahyāt tulasī-mālāṁ dhātrī-mālāṁ viśeṣataḥ |

mahā-pātaka-saṁhantrīṁ dharma-kāmārtha-dāyinīm ||318||

na jahyāt, nityatvāt dhātrī-mālāṁ ca | nityatve’pi phalaṁ darśayati | viśeṣataḥ samyaktayety artaḥ | yad vā, viśeṣato dhātrī-mālāṁ na jahyād iti tan-nityatvaṁ nitarām abhipretam ||318||

### atha mālā-dhāraṇa-māhātmyam

agastya-saṁhitāyām—

nirmālya-tulasī-mālā-yukto yaś cārcayed dharim |

yad yat karoti tat sarvam ananta-phaladaṁ bhavet ||319||

nirmālyaṁ bhagavac-cheṣaḥ, tad-rūpā yā tulasī-mālā tayā yuktaḥ san ||319||

nāradīye—

ye kaṇṭha-lagna-tulasī-nalinākṣa-mālā

ye vā lalāṭa-phalke lasad ūrdhva-puṇḍrāḥ |

ye bāhu-mūla-paricihnita-śaṅkha-cakrās

te vaiṣṇavā bhuvanam āśu pavitrayanti ||320||

lasat śrī-hari-mandiratayā śobhamānam ūrdhva-puṇḍraṁ yeṣāṁ te ||320||

kiṁ ca—

bhuja-yugam api cihnair aṅkitaṁ yasya viṣṇoḥ

parama-puruṣa-nāmnāṁ kīrtanaṁ yasya vāci |

ṛjutaram api puṇḍraṁ mastake yasya kaṇṭhe

sarasija-maṇi-mālā yasya tasyāsmi dāsaḥ ||321||

viṣṇoś cihnaiḥ yasya vāci nāmnāṁ kīrtanam ity atra dṛṣṭāntatvena jñeyam | evam anyatrāpy ūhyam ||321||

viṣṇu-dharmottare śrī-bhagavad-uktau—

tulasī-kāṣṭha-mālāṁ ca kaṇṭha-sthāṁ vahate tu yaḥ |

apy aśauco’py anācāro mām evaiti na saṁśayaḥ ||322||

skānde—

dhātrī-phala-kṛtā mālā tulasī-kāṣṭha-sambhavā |

dṛśyate yasya dehe tu sa vai bhāgavatottamaḥ ||323||

tulasī-kāṣṭha-sambhavā ca ||323||

tulasī-dalajāṁ mālāṁ kaṇṭhasthāṁ vahate tu yaḥ |

viṣṇūttīrṇā viśeṣeṇa sa namasyo divaukasām ||324||

tulasī-dalajā mālā dhātrī-phala-kṛtāpi ca |

dadāti pāpināṁ muktiṁ kiṁ punar viṣṇu-sevinām ||325||

tatraiva kārttika-prasaṅge—

yaḥ punas tulasī-mālāṁ kṛtvā kaṇṭhe janārdanam |

pūjayet puṇyam āpnoti pratipuṣpaṁ gavāyutam ||326||

gavāyudham | ayuta-saṅkhya-godāna-phalam ity arthaḥ ||326||

yāval luṭhati kaṇṭha-sthā dhātrī-mālā narasya hi |

tāvat tasya śarīre tu prītyā luṭhati keśavaḥ ||327||

spṛśec ca yāni lomāni dhātrī-mālā kalau nṛṇām |

tāvad varṣa-sahasrāṇi vasate keśavālaye ||328||

yāvad dināni vahate dhātrī-mālāṁ kalau naraḥ |

tāvad-yuga-sahasrāṇi vaikuṇṭhe vasatir bhavet ||329||

mālā-yugmaṁ vahed yas tu dhātrī-tulasi-saṁbhavam |

vahate kaṇṭha-deśe tu kalpa-koṭi-ṁ divaṁ vaset ||330||

tulasī-sambhavam iti hrasvatvam ārṣam ||330||

gāruḍe ca mārkaṇḍeyoktau—

tulasī-dalajāṁ mālāṁ kṛṣṇottīrṇā vahet tu yaḥ |

patre patre’śvamedhānāṁ daśānāṁ labhate phalam ||331||

tulasī-kāṣṭha-sambhūtāṁ yo mālāṁ vahate naraḥ |

phalaṁ yacchati daitāriḥ pratyahaṁ dvārakodbhavam ||332||

dvārakodbhavaṁ dvārakā-nivāsajaṁ phalaṁ tasmai prayacchati ||332||

nivedya viṣṇave mālāṁ tulasī-kāṣṭha-sambhavam |

vahate yo naro bhaktyā tasya vai nāsti pātakam ||333||

sadā prītamanās tasya kṛṣṇa devakī-nandanaḥ |

tulasī-kāṣṭha-sambhūtāṁ yo mālāṁ vahate naraḥ |

prāyaścittaṁ na tasyāsti nāśaucaṁ tasya vigrahe ||334||

tulasī-kāṣṭha-sambhūtāṁ śiraso yasya bhūṣaṇam |

bāhvoḥ kare ca martyasya dehe tasya sadā hariḥ ||335||

tulasī-kāṣṭha-mālābhir bhūṣitaḥ puṇyam ācaret |

pitṝṇāṁ devatānāṁ ca kṛtaṁ koṭi-guṇaṁ kalau ||336||

puṇyaṁ puṇya-karma | pitṝṇāṁ devatānāṁ ca tat-sambandhi karma kṛtaṁ koṭi-guṇaṁ bhavet viśeṣataḥ kalau ||336||

tulasī-kāṣṭha-mālāṁ tu preta-rājasya dūtakāḥ |

dṛṣṭvā naśyanti dūreṇa vātoddhūtaṁ yathā dalam ||337||

naśyanti adṛśyā bhavanti | palāyanta ity arthaḥ ||337||

tulasī-kāṣṭha-mālābhir bhūṣito bhramate yadi |

duḥsvapnaṁ durnimittaṁ ca na bhayaṁ śastrajaṁ kvacit ||338||

### atha gṛhe sandhyopāsana-vidhiḥ

**sandhyopāsty-ādikaṁ karma tataḥ kuryāt yathā-vidhi |**

**kṛṣṇa-pādodakenaiva tatra devādi-tarpaṇam ||339||**

pūrvaṁ bahis tīrtha-snāne sandhyopāsanādikaṁ likhitam | idānīṁ gṛha-viṣayakaṁ tal likhati—sandhyeti | tatra tasmin karmaṇi ||339||

**śirasā viṣṇu-nirmālyaṁ pādodenāpi tarpaṇam |**

**pitṝṇāṁ devatānāṁ ca vaiṣṇavais tu samaṁ matam ||340||**

viṣṇu-nirmālyaṁ tad-vahanam ity arthaḥ | tad dvayaṁ samaṁ tulyaṁ matam ||340||

sandhyopāstau ca vaśiṣṭha-vacanam—

gṛhe tv eka-guṇā sandhyā goṣṭhe daśa-guṇā smṛtā |

śata-sāhasrikā nadyām anantā viṣṇu-sannidhau ||341||

### atha śrī-guru-pūjā

**pūjayiṣyaṁs tataḥ kṛṣṇam ādau sannihitaṁ gurum |**

**praṇamya pūjayed bhaktyā dattvā kiṁcid upāayanam ||342||**

smṛti-mahārṇave—

rikta-pāṇir na paśyeta rājānaṁ bhiṣajaṁ gurum |

nopāyana-karaḥ putraṁ śiṣyaṁ bhṛtyaṁ nirīkṣayet ||343||

paśyeta paśyet | nirīkṣayet svārthe in nirīkṣayet ||343||

kiṁ ca, śrī-bhagavad-uktau—

prathamaṁ tu guruṁ pūjya tataś caiva mamārcanam |

kurvan siddhim avāpnoti hy anyathā niṣphalaṁ bhavet ||344||

evaṁ kiñcid upāyanaṁ dattvety atra pramāṇa-vacanaṁ saṅgṛhyādhunā sannihitaṁ santaṁ gurum ādau pūjayed iti śrī-bhagavad-vacanādinā pramāṇayati—prathamam iti dvābhyām | pūjya pūjayitvā ||344||

śrī-nāradena ca—

gurau sannihite yas tu pūjayed anyam agrataḥ |

sa durgatim avāpnoti pūjanaṁ tasya niṣphalam ||345||

śrutiṣu [śvet.u. 6.23]

yasya deve parā bhaktiḥ yathā deve tathā gurau |

tasyaite kathitā hy arthāḥ prakāśante mahātmanaḥ ||346||

arthāḥ puruṣārthāḥ ||346||

ekādaśa-skandhe [11.17.27] śrī-bhagavad-uktau—

ācāryaṁ māṁ vijānīyān nāvamanyeta karhicit |

na martya-buddhyāsūyeta sarva-deva-mayo guruḥ ||347||

nāsūyeta mā doṣa-dṛṣṭiṁ kuryāt ||347||

daśama-skandhe [bhā.pu. 10.80.34] ca—

nāham ijyā-prajātibhyāṁ tapasopaśamena ca |

tuṣyeyaṁ sarva-bhūtātmā guru-śuśrūṣayā yathā ||348||

ijyā yajño gārhasthya-dharmaḥ | prajātiḥ prakṛṣṭa-janma upanayanam, tena brahmacāri-dharma upalakṣyate, tābhyām | tathā tapasā vāṇaprastha-dharmeṇa | upaśamena yati-dharmeṇa vā | ahaṁ parameśvaras tathā na tuṣyeyaṁ, yathā sarva-bhūtātmāpi guru-śuśrūṣayā ||348||

saptama-skandhe [bhā.pu. 7.15.26]—

yasya sākṣād bhagavati jñāna-dīpa-prade gurau |

martyāsad-dhīḥ śrutaṁ tasya sarvaṁ kuñjara-śaucavat ||349||

gurv-abhaktyā paramānarthoktyā guru-bhaktim eva draḍhayati—yasyeti | sākṣād bhūte martyāsad-dhīḥ martya iti asad-buddhiḥ | śrutaṁ śāstrābhyāsaḥ | kuñjara-śaucavat vyartham evety arthaḥ ||349||

**anyatrāpi—**

sādhakasya gurau bhaktiṁ mandīkurvanti devatāḥ |

yan no’tītya vrajed viṣṇuṁ śiṣyo bhaktyā gurau dhruvan ||350||

manu-smṛtau [2.153]—

ajño bhavati vai bālaḥ pitā bhavati mantradaḥ |

ajñaṁ hi bālam ity āhuḥ pitety eva tu mantradam ||351||

kiṁ ca—

gurur brahmā gurur viṣṇur gurur devo maheśvaraḥ |

gurur eva paraṁ brahma tasmāt sampūjayet sadā ||352||

sampūjayet gurum eva ||352||

vāmana-kalpe—

yo mantraḥ sa guruḥ sākṣāt yo guruḥ sa hariḥ smṛtaḥ |

gurur yasya bhavet tuṣṭas tasya tuṣṭo hariḥ svayam |  
guroḥ samāsane naiva na caivoccāsane vaset ||353||

viṣṇu-rahasye—

tasmāt sarva-prayatnena yathā-vidhi tathā gurum |

abhedenārcayet yas tu sa mukti-phalam āpnuyāt ||354||

viṣṇu-dharme śrī-bhāgavate ca hariścandrasya—

guru-suśrūṣaṇaṁ nāma sarva-dharmottamottamam |

tasmād dharmāt paro dharmaḥ pavitraṁ naiva vidyate ||355||

kāma-krodhādikaṁ yad yad ātmano’niṣṭa-kāraṇam |

etat sarvaṁ gurau bhaktyā puruṣo hy añjasā jayet ||356||

pādme—

pitur ādhikya-bhāvena ye’rcayanti guruṁ sadā |

bhavanty atithayo loke brahmaṇas te viśāṁ vara ||357||

tatraiva devahūti-stutau—

bhaktir yathā harau me’sti tadvan niṣṭhā gurau yadi |

mamāsti tena satyena svaṁ darśayatu me hariḥ ||358||

aditya-purāṇe—

avidyo vā sa-vidyo vā gurur eva janārdanaḥ |

mārgastho vāpy amārga-stho gurur eva sadā gatiḥ ||359||

anyatra ca—

harau ruṣṭe gurus trātā gurau ruṣṭe na kaścana |

tasmāt sarva-prayatnena gurum eva prasādayet ||360||

brahma-vaivarte—

api ghnantaḥ śapanto vā viruddhā api ye krudhāḥ |

guravaḥ pūjanīyās te gṛhaṁ natvā nayeta tān ||361||

gurava iti bahu-vacanaṁ gauraveṇa | yad vā, prasaṅgād anyeṣām api gurūṇāṁ saṅgrahārtham | te coktāḥ kaurme—

upādhyāyaḥ pitā jyeṣṭha-bhrātā caiva mahīpatiḥ |

mātulaḥ śvaśuraḥ sūto mātāmaha-pitāmahau |

varṇa-jyeṣṭhaḥ pitṛvyaś ca sarve te guravaḥ smṛtāḥ |

gurūṇām api sarveṣāṁ pūjyāḥ pañca viśeṣataḥ |

teṣām ādyās trayaḥ śreṣṭhās teṣāṁ mātā supūjitā ||

kiṁ ca—

yo bhāvayati yā sūte yena vidyopadiśyate |

jyeṣṭho bhrātā ca bhartā ca pañcaite guravaḥ smṛtāḥ ||

ātmanaḥ sarva-yatnena prāṇa-tyāgena vā punaḥ |

pūjanīyā viśeṣeṇa pañcaite bhūtim icchatā || iti ||361||

tat ślāghyaṁ janma dhanyaṁ tat dinaṁ puṇyātha nāḍikā |

yasyāṁ guruṁ praṇamate samupāsya tu bhaktitaḥ ||362||

upadeṣṭāram āmnāyāgataṁ pariharanti ye |

tān mṛtān api kravyādāḥ kṛtaghnān nopabhuñjate ||363||

guru-tyāgena paramānarthaṁ darśayan guru-māhātmyam eva draḍhayati—upadeṣṭāram iti tribhiḥ | āmnāyāgataṁ kula-kramāgataṁ veda-vihitaṁ vā ||363||

bodhaḥ kaluṣitas tena daurātmyaṁ prakaṭīkṛtam |

gurur yena parityaktas tena tyaktaḥ purā hariḥ ||364||

bodhaḥ jñānaṁ vidyā vā ||364||

anyatra ca—

pratipadya guruṁ yas tu mohād vipratipadyate |

sa kalpa-koṭiṁ narake pacyate puruṣādhamaḥ ||365||

guruṁ pratipadya, gurutvena svīkṛtya ||365||

pañcarātre—

avaiṣṇavopadiṣṭena mantreṇa nirayaṁ vrajet |

punaś ca vidhinā samyag grāhayed vaiṣṇavād guroḥ ||366||

mārgastho vāpy amārgastha ity anena upadeṣṭāram ity ādinā ca kathañcid api gurur na tyājyaḥ iti likhitam | adhunā tatra mohād avaiṣṇavo guruḥ kṛtaś cet tarhi sa parityājya iti prasaṅgāt pūrvatrāpavādaṁ likhati—avaiṣṇaveti | grāhayed iti svārthe in mantraṁ gṛhṇīyād ity arthaḥ | yad vā, sādhu-janas tādṛśaṁ janaṁ kṛpayā mantraṁ grāhayed ity arthaḥ | vaiṣṇavāt prāyo brāhmaṇād eveti jñeyaṁ, pūrvaṁ guru-lakṣaṇe tathā likhanāt ||366||

### atha śrī-guru-bhakti-phalam

agastya-saṁhitāyāṁ—

ye gurv-ājñāṁ na kurvanti pāpiṣṭhāḥ puruṣādhamāḥ |

na teṣāṁ naraka-kleśa-nistāro muni-sattama ||367||

yaiḥ śiṣyaiḥ śaśvad ārādhyā guravo hy avamānitāḥ |

putra-mitra-kalatrādi-sampadbhyaḥ pracyutā hi te ||368||

adhikṣipya guruṁ mohāt paruṣaṁ pravadanti ye |

śūkaratvaṁ bhavaty eva teṣāṁ janma-śateṣv api ||369||

ye guru-drohiṇo mūḍhāḥ satataṁ pāpa-kāriṇaḥ |

teṣāṁ ca yāvat sukṛtaṁ duṣkṛtaṁ syān na saṁśayaḥ ||370||

śrī-guru-bhakter dārḍhyāyaiva tad-abhaktānāṁ durgati-doṣān likhati—ye gurv-ājñām ity ādinā | ata eva satataṁ pāpa-kāriṇo bhavanti ||367-370||

ataḥ prāg gurum abhyarcya kṛṣṇa-bhāvena buddhimān |

try-avarān asamān kuryāt praṇāmān daṇḍa-pātavat ||371||

ata eva kaurme śrī-vyāsa-gītāyām—

vyatyasta pāṇinā kāryam upasaṅgrahaṇaṁ guroḥ |

savyena savyaḥ spraṣṭavyo dakṣiṇena tu dakṣiṇaḥ ||372|| iti |

trayo’varā antyā yeṣu tān tribhyo’nyūnān ity arthaḥ | asamān ayugmnān | upasaṁgrahaṇaṁ śrī-pada-dvaya-dhāraṇam | tat-prakāram evāha—savyeneti | nija-savya-pāṇinā guroḥ savya-pāda ity arthaḥ | evam agre’pi ||371-372||

**atha śrī-guru-pādānāṁ prāpyānujñāṁ ca sādhakaḥ |**

**prāk saṁskṛtaṁ harer gehaṁ pravekṣyan pāduke tyajet ||373||**

śrī-guru-pādānām iti gauraveṇa bahutvam | sādhakaḥ śrī-bhagavad-ārādhakaḥ | pravekṣyan praveśaṁ kariṣyan praveśāt pūrvam evety arthaḥ | parivarjayet agny-āgārādibhyo dūratas tyajed ity arthaḥ ||373||

tathā cāpastamba—

agny-āgāre gavāṁ goṣṭhe deva-brāhmaṇa-sannidhau |

jape bhojana-kāle ca pāduke parivarjayet ||374|| iti |

**tataḥ śrī-bhagavat-pūjā-mandirasyāṅganaṁ gataḥ |**

**prakṣālya hastau pādau ca dvi-rācamanam ācaret ||375||**

tathā ca mārkaṇḍeye—

devārcanādi-kāryāṇi tathā gurv-abhivādanam |

kurvīta samyag ācamya tadvad eva bhuji-kriyām ||376|| iti ||

samyag ācamyeti dvir ācamanaṁ bodhayati | tathaiva samyaktvāt ||376||

iti śrī-gopāla-bhaṭṭa-vilikhite śrī-bhagavad-bhakti-vilāse

śrī-vaiṣṇavālaṅkāro nāma

caturtho vilāsaḥ

||4||